**ZAPISNIK**

o radu 10. sjednice Gradskog vijeća Grada Nove Gradiške održane 28. lipnja 2022. u Gradskoj vijećnici Grada Nova Gradiška.

Sjednicu je sazvala Dinka Matijević, struč.spec.oec., predsjednica Vijeća.

Sjednica je započela s radom u 10,05 sati.

Po završenom prozivanju, Predsjednica Vijeća utvrdila je da je od ukupno 15 izabranih članica i članova Gradskog vijeća sjednici nazočno 13.

Marija Bradašić Mikolčević, prof., Zoran Gazibarić, Vlatko Greiner, Franjo Kikić, spec.admin.publ., Jelena Kovre, mag.educ.art., Dinka Matijević, struč.spec.oec., dr. sc. Marija Mihaljević, Ljiljana Ptačnik, prof., Marijan Radić, Ljepša Rakas-Vujčić, dr. med., Davorin Slišurić, dipl.iur., Sara Šefer, univ.mag.paed.et.mag.educ.hist. i Matej Zboril.

Izostanak su opravdali Tomislav Bećirević i Marijana Škara Ivković, univ.spec.oec..

Ostali nazočni: Vinko Grgić, dipl.ing.arh., gradonačelnik, Borislav Vidošić, zamjenik gradonačelnika, Pavao Sivonić, predsjednik Vatrogasne zajednice grada Nove Gradiške, Zlatko Zebić, dipl.iur., v.d. pročelnika Stručne službe Grada, Ljiljana Ranisavljević, dipl.oec., v.d. pročelnica Upravnog odjela za financije, Tomislav Sigurnjak, dipl.ing.geod., v.d. pročelnika Upravnog odjela za komunalne djelatnosti, Andrea Štengl, dipl.ing.arh., voditeljica Odsjeka za prostorno uređenje i zaštitu okoliša, Mihaela Đeraj, struč.spec.publ.admin., voditeljica Odsjeka za društvene djelatnosti i predstavnici javnog informiranja.

Zapisnik je vodila Nela Bednarik, stručna suradnica u Stručnoj službi Grada.

**DINKA MATIJEVIĆ,** predsjednica Gradskog vijeća nakon što je pozdravila nazočne i utvrdila da je sjednici nazočan dovoljan broj članova Gradskog vijeća za pravovaljano odlučivanje upitala je članove Vijeća da li imaju primjedbi na Zapisnik o radu 9. sjednice Gradskog vijeća održane10. svibnja 2022.

Budući da primjedbi na Zapisnik nije bilo, Gradsko vijeće Grada Nove Gradiške temeljem članka 114. stavak 3. Poslovnika Gradskog vijeća Grada Nove Gradiške („Novogradiški glasnik“, broj 1/18., 2/21. i 2/22.), jednoglasno je usvojilo Zapisnik o radu 9. sjednice Gradskog vijeća održane 10. svibnja 2022.

Zatim je Predsjednica Gradskog vijeća upitala članove Vijeća imaju li prijedloga za promjenu Dnevnog reda 10. sjednice, a kojeg su primili u Pozivu za sjednicu.

Budući nije bilo prijedloga za dopunu ili izmjenu Dnevnog reda, Predsjednica Gradskog vijeća stavila je na glasovanje predloženi Dnevni red.

Gradsko vijeće glasujući 14 „za“, nitko „protiv“ temeljem članka 85. stavak 3. Poslovnika Gradskog vijeća Grada Nova Gradiška („Novogradiški glasnik“, broj 1/18., 2/21. i 2/22.) utvrdilo je sljedeći:

**D N E V N I R E D**

1. Aktualni sat

2. Godišnji izvještaj o izvršenju Proračuna Grada Nove Gradiške za 2021.

3. Izvješće o izvršenju programa na području grada Nove Gradiške za 2021.

a) građenja komunalne infrastrukture

b) održavanja komunalne infrastrukture

c) korištenja sredstava naknade za zadržavanje nezakonito izgrađenih zgrada

4. Prijedlog odluke o izmjenama i dopunama Proračuna Grada Nove Gradiške za 2022.

5. Prijedlozi izmjena i dopuna programa na području grada Nove Gradiške za 2022.:

* 1. građenja komunalne infrastrukture
  2. poticanja razvoja turizma
  3. razvoja civilnog društva
  4. sporta
  5. javnih potreba u području socijalne skrb
  6. predškolskog odgoja i obrazovanja
  7. promicanja kulture
  8. organiziranja i provođenja zaštite i spašavanja
  9. utroška sredstava ostvarenih od prodaje, zakupa i naknade za promjenu namjene poljoprivrednog zemljišta u vlasništvu Republike Hrvatske

6. Izvješće o radu i financijskom poslovanju Vatrogasne zajednice Grada Nove Gradiške za 2021.

7. Prijedlog odluke o donošenju I. izmjena i dopuna Urbanističkog plana uređenja "Industrijski park Nova Gradiška"

8. Prijedlog Odluke o objavi javnog poziva za isticanje kandidature za izbor članova Savjeta mladihgrada Nova Gradiška i njihovih zamjenika

9. Prijedlog odluka o načinu plaćanja naknade zbog korištenja odlagališta komunalnog otpada "Šagulje- Ivik" u Novoj Gradiški

**Točka 1. AKTUALNI SAT**

**MARIJAN RADIĆ,** nakon što je pozdravio nazočne kao i slušatelje koji prate sjednicu putem medija: „Imao bih dva pitanja za gospodina Gradonačelnika. Prvo se odnosi na dio Željezničkog kolodvora Nova Gradiška. Vizura grada za sve one koji dolaze u grad je prvi utisak koji stječete je na autobusnom ili na željezničkom kolodvoru. Kada dođete u Novu Gradišku onda imate jednu ruševinu koja datira već jedno petnaestak godina, pa i dvadesetak godina, to je bivši, takozvani vodotoranj HŽ-a koji se godinama ne uređuje, što Grad može poduzeti, što će poduzeti, da li će poduzeti da se to konačno riješi pa da skinemo tu lošu percepciju ljudi koji ulaze u naš grad? Sve ostalo je sređeno, nažalost, to nije naše to je Hrvatskih željeznica, ali mislim da su i one dužne da vode brigu i da to adekvatno urede.

Drugo pitanje odnosi se na nogometno igralište za male sportove u Prvči. Mi smo osigurali sredstva za ovu godinu za presvlaku za nogometno igralište u Prvči međutim cijene materijala i svega ostaloga su porasle, da li postoje mogućnosti, da li se planira da se to igralište radi s novim cijenama koje su znatno više od ovoga što smo mi planirali u Proračunu Grada Nove Gradiške?“

**VINKO GRGIĆ,** nakon što je pozdravio nazočne i sve koji prate sjednicu putem medija: „Što se tiče Prvče, Prvča za velike i male, kako to nazivamo, znači nogometni teren iza Doma koji smo ove godine stavili u Proračun za stavljanje nove gumene podloge, vrlo kvalitetne podloge međutim cijene su podivljale, to znate, pa ćemo ovim rebalansom koji će biti 2. ili 3. točka Dnevnog reda povećati to još za manji iznos od 20, 30 posto i ako prođe Proračun, odnosno ako prođe rebalans ići ćemo odmah čim prije u realizaciju toga projekta jer Prvča je to zaslužila pa i na kraju krajeva ti mladi sportaši.

S druge strane, naravno ja kao arhitekt, možda još sam i kritičniji na nekakve stvari vezano za vizualnu percepciju grada spram drugih ljudi koji prolaze pokraj grada pa nam je jako lijepo kada svi govore vozeći se autocestom da imamo jedan novi grad tamo, industrijski grad i to je jako lijepa i pozitivna kritika međutim druga stvar je ulazak željeznicom, dolazak, prolazak kroz grad koje danas ne izgleda jako dobro, čak izgleda jako loše ali nada umire posljednja kako se kaže, pa evo mi smo prošle godine, odnosno pretprošle godine završili smo Domčevu, ovaj prvi dio od kilometar i nešto uz samu željeznicu da ona izgleda baš onako kako treba.

S druge strane Sekulić, ovaj stari dio gdje je DING i ostala poduzeća isto se koliko vidim uređuju. Preostao je prostor starog Sekulića ili baš osnovne tvornice Sekulića međutim i to je kupljeno. Tvrtka jedna koja se bavi izgradnjom šoping-centara kupila je to, ishodila je lokacijsku dozvolu, ona je pravomoćna i po informacijama koje smo dobili sljedeće godine kreće se u realizaciju toga projekta što znači da i taj dio će biti jako lijepo uređen. Naime, moramo znati da Vlada priprema veliki projekt, a to je uređenje željezničkog koridora od Okučana do Vinkovaca gdje ću, koliko se sjećam, jedno sedam ili osam nadvožnjaka novih biti napravljeno, naravno tu uključuje i ovaj naš nadvožnjak prema Zvonimirovoj ulici, prema Jugu što me naročito veseli. Naravno, sve se ide s ciljem povećanja kvalitete, znači ubrzavanja dosadašnjih brzina vlakova i da taj vlak zaista postane jedno od osnovnih sredstava putovanja koje smo mi do sada uvijek malo starija generacija koristili i konzumirali.

Upravo ova zadnja točka koju ste Vi naveli, to je strašno, to je zaista zgrada koja tamo visi, hoće pasti, neće i ona odaje jednu sliku grada u vrlo lošem kontekstu. Mi ćemo poslati naše službe, napraviti će fotodokumentaciju, poslati će Hrvatskim željeznicama na uvid sa zamolbom, prije sa zamolbom onda ćemo kasnije koristiti sve instrumente vezano i za kažnjavanje i ostalo da se to sredi, da se uredi i da bude kako spada.“

**DINKA MATIJEVIĆ** upitala je Vijećnika je li zadovoljan odgovorima?

**MARIJAN RADIĆ** odgovorio je da je.

**MARIJA BRADAŠIĆ MIKOLČEVIĆ,** nakon što je pozdravila nazočne kao i sugrađanke i sugrađane koji prate sjednicu preko medija: „Ja imam dva pitanja za Gradonačelnika. Prvo pitanje je u vezi naše Tržnice. Najavili ste nekakve projekte s našom Tržnicom pa vjerujem da naše građane zanima do koje ste faze došli?

Drugo pitanje je upravo u vezi današnjeg rebalansa. S obzirom da naši građani neće moći slušati što je sve u planu raditi možete li nas ukratko uputiti o nekakvim projektima koji su planirani u ovoj godini?“

**VINKO GRGIĆ:** „ Što se tiče Tržnice imam odličnu vijest da smo dobili, još nismo dobili Ugovor, čekamo ga, ali dobili smo obavijest da je naš projekt Tržnice u vrijednosti oko 4.100.000,00 kuna prošao, da je sufinanciranje 40 posto, odnosno ukupno 1.700.000,00 kuna. Očekujemo ugovor tijekom sedmog mjeseca i nakon toga odmah kreće realizacija, naravno pod uvjetom da prihvatimo današnji rebalans koji uključuje povećanje sredstava, odnosno tu stavku bez koje ne možemo krenuti. Evo ako želimo malo oko toga, čisto ću brzinski proći da otprilike vidite što ćemo ove godine raditi. Neke stavke su već uključene u sadašnji Proračun, a neke stavke će biti ovim rebalansom pa ću brzinski pročitati. Uređenje zapadnog dijela Trga, to je od Hotela do Muzeja, Tržnicu koju smo spomenuli, 4.100.000,00 kuna. Trebali bi napraviti dvije ceste u Industrijskom parku. To su one dvije u donjem dijelu prema betonari i koje nisu asfaltirane i koje nisu uređene. Završavamo i ishodimo građevinsku dozvolu za novu binu i kompletno novi Trg, dio Cvjetnog, dio Trga kralja Tomislava i to ćemo kandidirati na Fond. Upravo smo danas imali koordinacije na tu temu da krenemo vrlo ozbiljno u to. Dom umirovljenika ćemo napraviti, a to je sada bivša Vijećnica Gradskog vijeća, mislim da će natječaj ići odmah sljedeći tjedan.

Prepumpnu stanicu koju je preuzeo Vodovod Zapadna Slavonija, a mi je financiramo, koja će napraviti negdje oko 1.350.000,00 kuna, koja će završiti praktično kompletnu infrastrukturu, riječ je o oborinskoj i fekalnoj kanalizaciji u najzapadniji dio koji danas se ne može priključiti, ali s obzirom da imamo prodano to zemljište novim tvrtkama, moramo to i obaviti tako da će biti to.

Nogostup u Kovačevcu idemo raditi. Kružni tok Paun, u dogovoru s Županijom to ćemo isto staviti u rebalans Proračuna. Ulicu Zrinski smo počeli raditi, u fazi kada bude bilo asfaltiranje onda ćemo asfaltirati i završni sloj onaj koji 30 ili 40 godina nije došao u Lanosovićevoj i u Lobinoj ulici. Nakon toga, isto tako radimo cestu do pravoslavnog groblja koje smo ugovorno se obvezali da ćemo je napraviti.

Ulica Gaj i Željeznička ulica, naša Predsjednica i Koordinator su bili na sastanku, na razgovoru s ljudima iz tog dijela, koji zaista mole zbog te velike prašine uz cestu koja tangira groblje, uz sav onaj dio koji opet se vidi, koji je vidljiv uz željeznicu što sam govorio prije par minuta, jednostavno to je projekt od 4.000.000,00 kuna koji ćemo napraviti samo ulaz pred groblje, kompletno stazu pješačku, cestu s nizom parkirališnih mjesta i to ćemo završiti, negdje faza završava do mosta koji bi se povezao sa Sigetom. U ovom trenutku radimo i projekt za ishođenje građevinske dozvole upravo za taj most, međutim to moramo pregovarati s Hrvatskim vodama da i oni participiraju tom projektu. To je jedan od tih projekata.

Radimo projekt rasvjete u Industrijskoj zoni kako bi svih tri kilometra praktično bilo osvijetljeno i hajdemo reći, bio jači dojam prolaznika koji idu autocestom.

Robnu kuću, fasadu, ona je već započela. Kompaktor smo također u vrijednosti blizu 3.000.000,00 kuna preuzeli i prije nekoliko dana završavamo, odnosno radimo projekt Dječjeg vrtića. Pripremamo projektnu dokumentaciju, a isto tako završavamo sa svim pripremnim dokumentacijama koje ćemo predati do 4. 7. na natječaj za vrtiće. Negdje oko 5.000.000,00 kuna je investicija njihova bespovratna, mi ćemo osigurati ostatak.

Ove godine ćemo raspisati sufinanciranje energetskih obnova fasada više stambenih zgrada. Započela je rekonstrukcija Muzeja u ovom donjem dijelu gdje će dio Grad, dio Ministarstvo financirati.

Marijan je spomenuo, imali smo Prvču za male i velike pa očekujem da će i to biti. Isto tako Matija Antun Relković 3., zgrada Prekršajnog suda, za koju ćemo također ići u energetsku obnovu.

Dosta velika stavka je oko 4.000.000,00 kuna stavljena u rebalans Proračuna za zapadnu tribinu Nogometnog kluba Sloge, našeg Nogometnog kluba koji praktično bez toga više ne bi mogao kandidirati, odnosno biti u tom rangu u kojem je, danas je to 3. Liga. Za tu Ligu morate imati niz uvjeta. Oni su nam zadnjih nekoliko godina, dvije godine progledavali kroz prste da smo mahali građevinskom dozvolom i obećavali da ćemo to napraviti, međutim nismo imali dovoljno sredstava. Sada ćemo ih osigurati tako da će kompletno zapadni dio tribine biti potpuno novi izgrađen, natkriven i zadovoljiti će uvjete koji su minimalni tehnički uvjeti da bi ovo sve skupa funkcioniralo.

Završavamo igralište u svetom Roku kao i igralište na Pustarama i završavam s ovim 25. projektom, a to je izgradnja CEKOM-a koji također je pod organizacijom Grada Nove Gradiške kao najveći i najvažniji projekt u ovom trenutku.

Tako da imamo tih 25 projekata koji ćemo raditi ove godine, koje smo već započeli i rebalansom ćemo ih staviti sve u financiranje. Naravno, to ću objasniti na toj točki, ne možete to sve ni fizički ni stvarno riješiti u jednoj godini, dio, pet, šest, sedam projekata će se vjerojatno prolongirati zbog svojih izvođenja u sljedeću godinu pa će ući i u Proračun za sljedeću godinu jer na primjer upravo ova Ulica Željeznička do Ulice Gaja mi ćemo ići 1. 9. hajdemo reći s javnom nabavom. Nama je dovoljno dva mjeseca, znači da završimo u 10. mjesecu da bi 2. 11., znači poslije Svih svetih krenuli u realizaciju. Mi to možemo sada, sutra raspisati natječaj, međutim imati ćemo gradilište, ljudi, svi mi ćemo obilaziti to naše groblje i nećemo moći doći do toga. To je jedna od stvari zašto ćemo to početi ja vjerujem 2. 11..“

**DINKA MATIJEVIĆ** upitala je Vijećnicu je li zadovoljna odgovorima?

**MARIJA BRADAŠIĆ MIKOLČEVIĆ** odgovorila je da je.

**JELENA KOVRE** nakon što je pozdravila nazočne kao i slušatelje koji prate sjednicu putem medija: „Imam dva pitanja za Gradonačelnika. Prvo se tiče nečega zbog čega nam mladost trenutno u gradu pati, svatko malo me netko za rukav povuče i pita - što će biti s Ljetnom pozornicom, gdje je, kada će se vratiti, kada ćemo tamo opet moći izlaziti? Ja naravno nemam konkretnog odgovora tako da molila bih da pojasnite da svi znamo.

Drugo se tiče Industrijskoj parka i pitanje nekakvih novih ulagača, možda ako netko još dolazi ili je kupio kakvo zemljište ili slično tome.“

**VINKO GRGIĆ:** „Što se tiče Ljetne pozornice tu smo imali određenih problema, zadnje dvije godine smo imali problem jer covid je bio pa nije se uopće moglo događati, na kraju krajeva prije ne znam, mjesec dana smo dobili zamolbu za raskidanje ugovora firme ili obrta koji je imao koncesiju na to. Vjerojatno ćemo raspisati novi natječaj i krenuti u tom smjeru.

Što se tiče Industrijskog parka, ja Vam moram reći da sam u petak bio u Zagrebu potpisujući ugovor s njemačkom tvrtkom na još dodatnih 35.000 kvadrata. To je jedna stvar.

Sutra imam potpisivanje dva ugovora, jedan je s austrijskom tvrtkom. Mislim da je riječ oko 25.000 kvadrata i s jednom novogradiškom tvrtkom isto negdje oko 15.000 kvadrata. Naravno i dalje vodimo pregovore, ozbiljne pregovore za ono malo još što je preostalo da i to riješimo, da i to radimo. Ja mislim da tri kandidata u ovom trenutku su vrlo ozbiljna za ulazak i vjerujem da ćemo to tijekom ljeta i jeseni riješiti i tražiti Ministarstvo da nam ustupi još dio zemljišta.“

**DINKA MATIJEVIĆ** upitala je Vijećnicu je li zadovoljna odgovorima?

**JELENA KOVRE** odgovorila je da je.

**DAVORIN SLIŠURIĆ** nakon što je pozdravio nazočne, kao i sugrađanke i sugrađane koji prate sjednicu: „Za Gradonačelnika imam dva pitanja. Naime, u usvojenom Zapisniku kojeg smo kojeg smo maloprije usvojili s prošle sjednice, mislim da na stranici 7., stoji da ću dobiti odgovor u pisanom obliku na moja oba vijećnička pitanja. Jedno vijećničko pitanje je bilo vezano uz obrtništvo. Taj odgovor sam dobio, s tim odgovorom sam zadovoljan i zahvaljujem se izrađivaču.

Drugo moje pitanje je bilo vezano za Ugovor o zamjeni nekretnina sa Srpskom pravoslavnom crkvom kada je bilo rečeno ima jedan ugovor, ima dva ugovora pa ste Vi rekli da, gospođo Predsjednice, da ću i na to vijećničko pitanje dobiti pisani odgovor međutim nisam ga dobio. No, da ne duljim, ja ću i dalje inzistirati na pisanom odgovoru, a Vama ću gospođo Predsjednice dati na uvid prve stranice Ugovora o zamjeni nekretnina. Jedan i drugi su potpisani 2. veljače 2017., s tim da je Grad jedan potpisao sa Srpskom pravoslavnom crkvenom općinom Nova Gradiška, a drugi sa Srpskom pravoslavnom crkvom u Hrvatskoj, Eparhija slavonska, crkvena općina Nova Gradiška zastupana po episkopu Jovanu Čulibrku.

Dakle, moje pitanje je bilo vrlo jednostavno, da li su predmet ovih ugovora iste ili različite nekretnine i koji je od ovih ugovora proveden u zemljišne knjige? Ja bih molio da dobijem u pisanom obliku na idućoj sjednici. Evo, to su dva ugovora, naslovne stranice jednoga i drugoga ugovora pa molim u pisanom obliku.“

**DINKA MATIJEVIĆ:** „Odgovor će biti u pisanom obliku.“

**DAVORIN SLIŠURIĆ:** „Ako može drugo pitanje?“

**DINKA MATIJEVIĆ:** „Može.“

**DAVORIN SLIŠURIĆ:** „Ja bih samo zamolio Gradonačelnika da ove radove kod Crkve ne započne 2. studenog jer tada je Dušni dan, ljudi još obilaze groblja pa možda 3. 11. da započne radove.

Gospodine Gradonačelniče, imate li saznanja da cirka 10 posto svih priključaka na vodu, a što je oko 1000 priključaka nije baždareno, a što za posljedicu ima povećanje računa građana jer vodomjerni nisu ispravni. Imamo informaciju da su u tijeku i sudski sporovi koji su pokrenuli naši sugrađani, gdje su naši sugrađani tužitelji, a tuženik Vodovod Zapadna Slavonija pa bih molio da mi odgovorite i na ovo pitanje. Po mojim saznanjima ima već i pravomoćnih presuda u kojima odštetu mora platiti Vodovod Zapadna Slavonija. Ako niste u mogućnosti sada odgovoriti ja bih molio pisani odgovor na idućoj sjednici.“

**VINKO GRGIĆ** zamolio je Zlatka Zebića, v.d. pročelnika da odgovori na postavljeno pitanje.

**ZLATKO ZEBIĆ:** „Što se tiče ovoga drugog pitanja, ono koliko sam ja informiran, jučer smo imali Skupštinu Vodovoda Zapadna Slavonija i ta problematika je bila na Dnevnom redu. Ne radi se o tome da ti uređaji nisu ispravni, ti uređaji nisu baždareni. Ima određeni broj uređaja koji nisu baždareni iz razloga nekih tehničkih, meni je obrazloženo iz razloga što se ti uređaji predviđeni za automatsko očitavanje i sada, pošto mi ne očitavamo automatski, u slučaju da idemo baždariti te uređaje moramo ga kompletno mijenjati. Zbog toga se odustalo od tih baždarenja, ali u toku je i kroz neki period vjerujem do kraja godine će biti svi uređaji baždareni, odnosno zamijenjeni.

Bilo tko, ja ne znam ni za jedan sudski spor, ali bilo tko tko primijeti da je njemu potrošnja veća nego u uobičajeno, svi mi u principu znamo kolika je naša potrošnja vode, može se obratiti Vodovodu Zapadna Slavonija i to se rješava. Tako da, koliko ja znam, takvih slučajeva nije bilo, sudskih postupaka nije bilo, ne znam da li je ih bilo, a problem baždarenja će se riješiti do kraja godine.

Ako Vi inzistirate, što se tiče prvog pitanja, ja ponovno ponavljam, nema dva ugovora, ima jedan Ugovor, ima jedna tehnička greška, Vi dobro znate da Ugovor koji je potpisan se nalazi u zemljišnim knjigama temeljem njega je izvršena uknjižba vlasništva i samo taj Ugovor je važeći, ali ako Vi inzistirate na ovome pismenom odgovoru, Vi će te ga dobiti, ali ponovno napominjem, jedan Ugovor, jedno zemljište, Ugovor se nalazi u gruntovnim knjigama i isti takav potpisan ovjereni Ugovor je Vama dostavljen.“

**DINKA MATIJEVIĆ** upitala je Vijećnika je li zadovoljan odgovorima?

**DAVORIN SLIŠURIĆ:** „Relativno sam zadovoljan, ali inzistiram na pisanom odgovoru.“

**DINKA MATIJEVIĆ:** „Direktoru Vodovoda Zapadne Slavonije treba uputiti da se pismeno očituje, a ovo će Zlatko onda dostaviti u pisanom obliku.“

**ZLATKO ZEBIĆ:** „Nema problema, sve je jasno tu.“

**DINKA MATIJEVIĆ:** „Prvo je potpisano u Novoj Gradiški pa onda nije važeće…“

**ZLATKO ZEBIĆ:** „Radilo se o nacrtu Ugovora gdje se mislilo da prota iz Nove Gradiške može biti predstavnik Crkve međutim takav Ugovor nije prošao jer samo vladika i ovlašteni potpisuju taj dokument i sada greškom je gospodinu dostavljena prva stranica gdje piše Ognjen da će biti potpisnik, a zapravo nikada taj Ugovor nije niti potpisan, potpisan je Ugovor od strane gospodina Jovana Čulibrka. Taj Ugovor je kao važeći, taj Ugovor je u gruntovnim knjigama, temeljem tog Ugovora izvršena je uknjižba vlasništva. Stvar je jasna.“

**MARIJA MIHALJEVIĆ,** nakon što je pozdravila nazočne i slušatelje: „Imam dva pitanja. Jedno je vezano isto tako uz Industrijski park. Negdje u veljači je potpisan Ugovor s tvrtkom njemačke grupacije Spojna tehnika iz Zagreba, bili ste Vi prisutni u Turističkoj zajednici i po tom Ugovoru bi trebala početi gradnja u lipnju ove godine, a završena za dvanaest mjeseci 2023. Zanima me što je s time? Jesu li započeli radovi na tome, kupili su, ako se ne varam, 78000 metara kvadratnih i trebalo bi biti uposleno 200 ljudi. Koliko imam informaciju nisu započeli, je li imamo neki problem zašto nisu i tako dalje? U tom pogledu molim odgovor, a u drugom je isto tako vezano za Prvču.

Riječ je naime opet o modernizaciji željeznice jer u proljeće negdje počelo je projektiranje, to jest projektiranje za izradu za građevinsku dozvolu i po nekim našim informacijama u Prvči će biti samo denivelacija terena, a neće biti izrađen siguran pješački prijelaz. Bilo bi dobro da bude pothodnik jer vam to znači da bi neki ljudi da bi prešli trebali 300 do 500 metara, a svi smo mi svjedoci da kada nemamo takve sigurne prilaze da ljudi sami rade sebi prilaze i na neki način na žalost dođe često do nesreća, a tu su posebno ugroženi invalidi, roditelji s malom djecom, stariji ljudi i trebalo bi svakako nastojati to provjeriti i inzistirati na tome, sve se to da kao što će biti s ovim pothodnikom vjerojatno kada se vidi veličina samog poduhvata ponekada i same Željeznice idu za jednostavnijim rješenjem. Bilo bih mi drago ako imate kakvu informaciju i da se pokuša u tom pravcu djelovati jer nije zgodno da to ostane tako.“

**VINKO GRGIĆ:** „Poštovana Vijećnice, što se tiče drugog pitanja potpuno se slažem s Vama za sve što ste rekli, međutim nemam nikakvu dodatnu informaciju. Nitko me nije informirao, nitko nije poslao nikakav upit, nitko nije nas pozvao da sudjelujemo u bilo kakvoj raspravi ili bilo čemu. Inače oni to tako rade, to je njihov običaj, onda se mi moramo probijati kao što je pitanje i Južne zaobilaznice, ovog drugog dijela upravo prema Prvči.

Ja moram svaka tri, četiri mjeseca otići, dogovoriti sastanak u Hrvatskim cestama s direktorom, odnosno s ravnateljem da mu kažem, da mu spomenem, onda on zove okolo, onda su nešto stali zbog nečega i to se zove inertnost administracije. Nažalost, to je ovako, meni je jako bitno, ja saznajem za ovih sedam ili osam nadvožnjaka, ja to saznajem iz medija. Ja ne znam, to su mediji objavili prije nekoliko mjeseci da će to biti između ostaloga i u Novoj Gradiški, a za ovo ne znam, čak ni medijima ne daju, to ne znam.

Vi znate kakvo je i ovo pitanje što smo na početku bilo upućeno upravo o tom dimnjaku u toj zgradi koja je čardak ni na nebu, ni na zemlji. Na kraju isto očekujem da se oni uopće neće javiti i očekujem da ćemo ih kazniti, penalizirati to jer to je inertno do bola, zaista, to kada vidim zašto nismo Domčevu mogli napraviti, nitko prije mene, nitko nije, nisam ja pametniji od nekoga od mojih prethodnika, ali nisu mogli zato što nisu našli metodu koja je meni bila ili Upravi u tom trenutku na raspolaganju zbog promjene zakona.

HŽ je bio tamo i dok nismo kupili onu kuću i porušili je, napravili drugi ulaz. Nemoguće. Sjećate li se apsurda na tome, ne znam tko je bio gradonačelnik, za taj nadvožnjak bila su tri investitora, Županijske ceste, Grad Nova Gradiška i jedan odjel HŽ-a. Jedan odjel HŽ-a, HŽ, ne znam koji, Izgradnja, da bi najveći problem bilo oko suglasnosti drugog odjela HŽ-a koji nije htio dati suglasnost. Možemo se smijati. Tako da ako bilo kakvu dobijem informaciju ili bilo što naravno da ćemo agilno sudjelovati u tome.

Što se tiče tvrtki, gledajte, naš cilj je bio i još uvijek je i to su naše domene funkcioniranja jednostavno da mi prodamo tu parcelu, da osiguramo infrastrukturu i ne miješamo se u poslovne stvari tih tvrtki, čak što više, to je suspektno ako vi odete s nekim na ručak, ako vi odete ne znam ni ja što, to se negdje već zapisuje, negdje se snima ili ne znam ni ja, zato u zadnje vrijeme stvarno odbijam i ručkove i večere i bilo što što se tiče toga, međutim o ovome znam jer ova tvrtka s kojom sam potpisao Ugovor, njemačka tvrtka u Zagrebu prošli petak za dodatnih 35000 kvadrata je upravo tvrtka EJOT koja osim 78000 kvadrata kupuju još ovo zato što prije su odlučili imati jednu tvornicu. Sada imaju jednu i odluka je pala i na drugu i sada je previranje da li će raditi i treću tvornicu. Koliko znam da je došlo, da su u fazi ishođenja građevinske dozvole i to konačnih uvjeta. Ja vjerujem da će te i vi dobiti suglasnost nekakvu ili nešto, neko pitanje vezano za istraživanje tako da će te biti isto upućeni u to i po njihovoj preporuci, po gospodina Matanovića kako je rekao 1. 9. i trebali početi raditi ili 15. 9. kada će biti. Za ostale ne znam.“

**DINKA MATIJEVIĆ:** „Ja ću se samo kratko nadovezati, tvrtka EJOT je otvorila i natječaj tako da je u tijeku za prijavu djelatnika koji trebaju ići na obuku u Litvu i svi koji žele dobro su došli da se jave na njihovim stranicama.“

Zatim je upitala Vijećnicu je li zadovoljna odgovorima?

**MARIJA MIHALJEVIĆ** odgovorila je da je.

**LJILJANA PTAČNIK** nakon što je pozdravila nazočne, slušateljice, slušatelje, sugrađanke i sugrađane: „Ja imam dva pitanja, oba upućena Gradonačelniku. Prvo pitanje tiče se regulacije prometa ne samo u Kikićevom naselju nego i u cijelom gradu. Prije svega zahvaljujem u ime stanovnika Kikićevog naselja na postavljenom znaku da se zabranjuje prometanje kamionima, međutim jedno je postaviti zabranu, a drugo je nadgledati provodi li se ta zabrana kretanja kamionima, ne provodi, dakle trebalo bi naći mehanizam kako i provesti tu zabranu jer kamioni i dalje prometuju Kikićevim naseljem. Ista stvar je i s užim središtem grada. Postoji li nekakav način, mogućnost da se kamionima s prikolicama, traktorima, na drugačiji način regulira prometanje gradom jer jutrom, pogotovo kada idem na posao, prolazeći ovdje preko dva kružna toka onda sam svjedokom da po cijelom kružnom toku teški kamioni prelaze, dakle uništiti će ih vrlo brzo, a i riječ je o nesigurnosti za naše sugrađane.

Drugo pitanje tiče se uređenja dječjeg igrališta u Kikićevom naselju. Dakle, tamo postoji velika, to je sad livada sa spravama koje su u jako lošem stanju, one kao takve posebno vratnice, pretpostavlja čine i opasnost za onu djecu koja se tamo igraju. Dakle, može li se to igralište urediti jer su sprave propale?“

**VINKO GRGIĆ:** „Kikićevo naselje, dječje igralište, znate da sam to rekao da je za sljedeću godinu. To je što se mene tiče već ubačeno u Proračun za sljedeću godinu, ove godine završavamo sveti Rok koji je trebao biti prošle godine i Ljupinu, Pustare dolje, to ćemo završiti. Iduće godine ide dalje, odnosno Vaše Kikićevo naselje i to apsolutno.

Što se tiče ovoga prijevoza, mislim, što reći, očajni. Ako Vam kažem da imam, odnosno koju će te vijest, dobru ili lošu? Dobre vijesti nemam, nažalost. Imam samo lošu, još lošiju jer uskoro će se krenuti zaobilaznica obnavljati od Rešetara prema gore, prema Baćin Dolu, što znači zatvoriti. Koliko znam da je jedna tvrtka sa sjevernog dijela Općine Cernik koja mora proći kroz grad Novu Gradišku dobila ogroman posao. Riječ je o Kamenolomu. To je milijunski posao, ogroman, to je stotine i stotine kamiona dnevno koji će ići u pravcu Stare Gradiške i ja jednostavno ne znam što će se tu događati.

Pogotovo kada se zaobilaznica zatvori, to će ići sve kroz grad. Ne znam, evo očajan sam zbog toga. Vidjeti ćemo, s policijom ćemo malo sjesti, razgovarati da vidimo što je to jer nije to samo opasnost, što je najvažnije opasnost ljudi, stanovnika i djece što je najgore, to je uništavanje postojeće infrastrukture. Vidite na primjer cesta koja se redovito obnavlja od naplatnih kučica upravo do Barbare tamo. Ona se svake dvije, tri godine obnavlja. Zbog čega? Zbog kamiona, ne zbog naših autića koji prođu ili bicikla. Međutim, ovo je strašno, ja ne znam, bojim se jednostavno što će biti. Da li postoji rješenje, ne znam, kako to zatvoriti, kako usmjeriti, kako, svatko gleda svaki kilometar, danas je nafta odnosno dizel 16,00 kuna, oni gledaju najbliže staze, imaju pravo na to.“

**DINKA MATIJEVIĆ** upitala je Vijećnicu je li zadovoljna odgovorima?

**LJILJANA PTAČNIK** odgovorila je da je.

**SARA ŠEFER** nakon što je pozdravila nazočne i slušatelje: „Imam pitanje za Gradonačelnika. Mene zanima, postoje li neke mogućnosti da se možda bolje regulira brzina automobila u Ulici kralja Dmitra Zvonimira. Znamo da tamo postoje uspornici, ali oni nisu dostatni i ne ispunjavaju svoju svrhu, a i stanovnici se znaju žaliti na buku koju automobili proizvedu kada postižu preveliku brzinu.“

**VINKO GRGIĆ:** „To je još jedno pitanje koje je Kolegica započela prije Vas. Očito, morati ćemo sjesti i s Županijskim cestama i s Policijom i sa svima, organizirati jedan okrugli, odnosno veliki sastanak svih aktera, svih sudionika u tome da vidimo kako jer imamo tih velikih problema i ležeći policajci koji stave jedan sloj kaže ne može više i onda ti i ne čuješ više, stvaraju, automobil namjerno pređe preko njega ali onda stvara veliku buku, a njemu ništa praktično. Ne znam, moramo sjesti i ući u rješavanje toga problema i tih problema.“

**DINKA MATIJEVIĆ** upitala je Vijećnicu je li zadovoljna odgovorom?

**SARA ŠEFER** odgovorila je da je.

**FRANJO KIKIĆ** istakao je da odustaje od postavljanja pitanja jer je Jelena Kovre postavila vezano za ljetnu pozornicu.

Zadovoljan je odgovorom jedino ne zna da li će uopće početi s radom.

**VINKO GRGIĆ:** „Imali smo sada jedan ili dva eventa vezano za pojedinačna događanja tamo. Bila je zamolba prema tim koncesionarima, zamolba prema Hotelu, zamolba prema svim tim sudionicima, opet kažem toga i onda je to prošlo. Procedura je vrlo dugačka, morate mjesec dana prije toga krenuti da ishodite sve suglasnosti i odobrenja na kraju krajeva. Moramo tu stati na kraj, moramo vidjeti kako to napraviti da to funkcionira. Imamo odlična događanja sada od bazena, od Ljeta u parku i fali nam taj dio od 23,00 do 2,00 sata u noći da završimo s time. Nakon 23,00 sati i ovdje koncerti završavaju i djeca odlaze po kafićima. To je moj prijedlog, a vjerojatno da ćemo naći neko rješenje.“

**LJEPŠA RAKAS-VUJČIĆ** nakon što je pozdravila nazočne kao i one koji prate rad Gradskog vijeća: „Imam jedno pitanje, a to je da li aktualna gradska vlast razmišlja, ali i oporba, koji će stav Grad zauzeti ukoliko se obistine tvrdnje o eventualnom ponovnom spajanju novogradiške bolnice sa slavonskobrodskom?“

**VINKO GRGIĆ:** „Naš stav je vrlo jasan i on počinje od 2012., 2013. i tu nemamo što govoriti. Bilo je i raznih gradonačelnika i svi su bili na istoj poziciji bez obzira jedni su lijevi, desni ili već centar. Uglavnom mi se protivimo tome jer smatramo da naša Bolnica je otišla daleko, da ima odlične mlade stručnjake, da je napravila čudo u odnosu na druge i ne vidim razloga da bi se opet to spajalo, to nekome iz Zagreba izgleda onako malo, eto, spojite to, ista je Županija, Bože moj, ali to je 55, 56 kilometara, to su druge stvari, drugi način razmišljanja, drugi način upravljanja, najbolji ste svjedok toga, a onda možete o tome najviše pričati. Mi ćemo se zauzeti, naravno ako se nas pita.“

**DINKA MATIJEVIĆ** upitala je Vijećnicu je li zadovoljna odgovorom?

**LJEPŠA RAKAS-VUJČIĆ** odgovorila je da je.

**VLATKO GREINER** nakon što je pozdravio nazočne: „Jedno pitanje za Gradonačelnika. Bili smo svjedoci otvaranja gradskih bazena ovih dana pa zanimaju me dvije stvari. Prvo, na otvorenju bazena nisam vidio ni jednog vijećnika iz oporbe. Da li to oporba nije dobila poziv ili je nešto drugo u pitanju.

Drugo pitanje, zanima me poslovanje bazena. Da li imate informaciju koliko ulaznica je prodano i kolika je zasada dobit na bazenima?“

**VINKO GRGIĆ:** „Naravno, mi smo već jedan duži period, u nekoliko dana detektirali, odnosno radili popis ljudi koje ćemo pozvati na to otvorenje, koji su zaslužni u manjoj ili većoj mjeri i kojima je nama bitno da budu tamo. Svi vijećnici su pozvani pismeno, a koliko znam da i telefonskim putem je bilo. Zašto ovi tu s moje desne strane su svi došli, a zašto ovi ovdje s moje lijeve strane nisu došli to pitajte njih. Meni je žao što nisu došli, to nije projekt Vinka Grgića, to nije projekt Borislava Vidošića, to je projekt Grada. Mi budemo tu koliko budemo, ti bazeni ostaju i dalje. Dalje neću ići, dalje da govorim o opstrukciji, neću ići dalje da budem bezobrazan, nema razloga, jednostavno mislim da je svatko je možda imao neki razlog, eto svi u jednom danu baš ali dobro, što da kažem.

Uglavnom ja mogu komentirati komentare mladih ljudi i starijih i svih ostale koji vidite i po društvenim mrežama da su svi jako zadovoljni, da je sve to onako, nisam čuo još jedan loš komentar. Ljudi koji rade tamo zaista vode brigu o čistoći, o kvaliteti vode, o higijeni, na kraju krajeva i o događanjima svemu tamo što je. Imamo zaštitare koji ne dopuštaju bilo kakav incident da netko privatizira kao što je neki dan bio donijeli su neke zvučnike, digli su to, počeli su puštati svoju muziku, to je odmah maknuto i tako ali to su male, sitne brige. Uglavnom dobivam velike pohvale za to sve skupa. Izuzetno mi je drago da je to tako imalo velikog odjeka.

S druge strane mi smo rekli da, moj stav, ja stojim iza toga, da bazeni u Novoj Gradiški moraju biti socijalna komponenta, to znači pristupačna svakome. Zbog toga, znate da je u Velikoj 70,00 kuna ulaznica, da je po nekim mjestima nešto manje, mi smo stavili ulaznicu za odrasle 20,00 kuna, mi smo stavili za djecu do 15 godina 10,00 kuna, za djecu vrtićke dobi nula kuna. Znači, stvarno nismo išli na to, čak nismo ni razmišljali o nekakvim ekstra prihodima koji će možda se dogoditi ili neće već jednostavno to mora Grad, Vi znate da ste ovim Proračunom osigurali 300.000,00 kuna sufinanciranja ili pomoći za kemiju i za sve ostale stvari, ja ću vam samo reći da Grad Herzogenaurach u koji idemo svi zajedno u četvrtak, za bazene koji su u privatnom vlasništvu pomaže s 1.000.000,00 eura godišnje. To je to, znači nema grada koji ne sufinancira taj dio.

Međutim moram, evo danas sam dobio podatak, tražio sam od direktora, u 16 dana bez obzira na ove toliko male i jeftine cijene, hajdemo reći povoljne cijene, svatko si to može priuštiti, u 16 dana prihod od naplate ulaznica je bio 174.600,00 kuna. Mi možemo očekivati jer još je 6. mjesec, da ne zaboravimo još je 6. mjesec, 7., 8. ako je to samo u 16 dana, ako kažemo puta dva, to je 350. Teoretski, mi ćemo imati 70 posto rate kredita, odnosno tvrtka Odlagalište će imati 70 posto rate kredita isplaćeno samo kroz ulaznice, a da ne govorim dalje, tako da je i taj financijski moment jako i ugodno iznenadio bez obzirom da ga nismo očekivali u toj razini ali je stvarno ok i vidimo da je to dobro. Ja vas pozivam da odete tamo, da se okupate, da osjetite tu jednu jako dobru i lijepu atmosferu mladih ljudi koji su tamo i stvarno meni je, bio sam više puta i sa svojom djecom i s prijateljima, uvijek mi je rado doći tamo.“

**DINKA MATIJEVIĆ** upitala je Vijećnika je li zadovoljan odgovorom?

**VLATKO GREINER** odgovorio je da je.

Budući više nije bilo vijećničkih pitanja i prijedloga, Predsjednica Gradskog vijeća zaključila je rad po ovoj prvoj točki Dnevnog reda.

**Točka 2. GODIŠNJI IZVJEŠTAJ O IZVRŠENJU PRORAČUNA GRADA NOVE GRADIŠKE ZA 2021. GODINU**

U ime predlagatelja uvodno pojašnjenje podnijela je Ljiljana Ranisavljević, dipl.oec., v.d. pročelnice Upravnog odjela za financije.

Predsjednica Gradskog vijeća otvorila je raspravu.

**MARIJAN RADIĆ,** u ime Kluba vijećnika Nezavisne liste grupe birača nositelja Vinka Grgića: „Kolegice i kolege, danas imamo pred sobom Izvješće o izvršenju Proračuna za proteklu 2021. godinu. Bila je to godina specifična po jednoj stvari imali smo dva gradonačelnika, bila je to izborna godina pa smo prvi dio godine imali jednoga, drugi dio godina smo imali drugog gradonačelnika. Imali smo dva rebalansa kojima smo stavili u odnose rashode i prihode. Iz predmetnog Izvješća je evidentno i vidi se da na prihodovnoj strani o kojoj su brinuli oba gradonačelnika onaj dio koji je u njihovoj domeni, znači radi se o porezima, prirezima i o pristojbama, posebnim propisima izvršenje je sto ili sto i jedan posto. Znači, da su adekvatno dobro planirali, da su dobro gospodarili, vodili brigu o prihodima i da se blagajna uredno punila.

Kod pomoći koja je najveća stavka, a zašto je najveća stavka, da ne bi bilo zabune, da ne bi bilo, što je direktorica financijska, pročelnica pojasnila, radi se o jednakim ratama, po novom Zakonu dio poreza više nije naš prihod nego je prihod Republike Hrvatske koja ona u jednakim ratama vraća u blagajnu našeg Grada. Zbog toga je taj udio toliko visok i 45 posto iznosi ukupnoga prihoda Grada Proračuna.

Evidentno je iz ovoga viđenoga da imamo određeni manjak 1.300.000,00 kuna i nešto sa prenesim manjkom od 300.000,00 kuna i nešto iz prethodnog perioda, to je oko 1.700.000,00 kuna međutim pojasnila je tu Pročelnica pa se neću ponavljati, ne radi se o manjku stvarnom, radi se samo o papirnatom manjku jer onaj dio koji smo prihodovali u ovoj godini, a odnosi se od Biosola preko programa Zaželi, igrališta u Kovačevcu i fazi II. Deponije odlagališta je od 3.200.000,00 kuna kada se pribroji ovome ispada realno da je Grad prihodovao realno oko 1.700.000,00 kuna, 800.000,00 kuna više. Znači, s toga osnova može se reći da je racionalno i uspješno proveden dio prihodovne strane ovoga Proračuna. U isto vrijeme imamo rashode koji su planirani s 69.000,000,00 kuna, smanjeni s 71.900.000,00 kuna, a realizirani su s 69.000.000,00 kuna. Evidentno je da je racionalno u svim segmentima potrošnje odnosno financiranje ovoga Grada se postupilo na način koji je adekvatan onim mogućnostima našega Proračuna.

Rashodi poslovanja od 54.000.000,00 kuna su najveća stavka i oni su izvršeni s 97, 98 posto što u svakom slučaju treba pozdraviti. Znači, naši zaposlenici Gradske uprave, svih naših ustanova od Vrtića preko Knjižnice, Učilišta, Muzeja pa do Javne vatrogasne postrojbe adekvatno su i na vrijeme i dovoljnim sredstvima financirani da mogu normalno, nesmetano obavljati svoje funkcije, to jest da budu na usluzi svim građanima ovoga grada i da građani budu zadovoljni.

Materijalni rashodi koji prate ovaj dio su također vrlo visoka stavka iznose oko dvadeset pet posto Proračuna. I sada imate kvaku, nekada, vjerujte ovdje, za ovom govornicom govorim već 12 godina, to je bio ukupni prihod Proračuna. Ova stavka koja se odnosila na zaposlenike ustanova, gradskih ustanova i zaposlenike Grada Nove Gradiške bila je negdje 62, 65 posto. Ovoga puta taj dio je oko 56 posto. Nije plaća smanjena, plaća dapače, sve obveze iz plaće i plaća naših zaposlenika i ustanovama i Gradskoj upravi su rasle. U čemu je onda kvaka? Kvaka je u tome da je Proračun povećan, povećan je onaj dio sredstava koji dobivamo iz unutar svog kandidiranja na projekte, pa je visina Proračuna daleko veća nego što je nekada bilo 50.000.000,00 kuna. Znači, s toga osnova se može govoriti o uspješnom poslovanju, može se govoriti o uspješnoj viziji, može se govoriti o zalaganju svih stručnih službi Grada na čelu s još dva gradonačelnika u tom periodu koji su uspješno obavili svoj posao. U svakom slučaju razvidno je kod rashodovne strane da je Grad imao i dio subvencija prema Gradskoj blagajni i informiranju građana prema klizalištu, gradskim bazenima, u to vrijeme dokumentacije i tako dalje. Naknade građanima, kućanstvima su adekvatno isplaćene, naši studenti, učenici, naša socijala, novorođenčad i tako dalje, svi su adekvatno u stopostotnom iznosu bili podmireni.

Ne treba zaboraviti ni tekuće, kapitalne donacije. Da smo mi u tekućim donacijama za sport, udruge proizašle iz Domovinskog rata, kulturu, Vatrogasnu zajednicu, Crveni križ izdvojili adekvatna sredstva u iznosu od preko 2.000.000,00 kuna gotovo 3.000.000,00 kuna i da sto posto smo is financirali upravo rad svih tih za nas vrlo bitno za ovaj grad i za ove građane, udruga za normalno funkcioniranje. Nismo zaboravili, evidentno je ovdje ni sakralne objekte naših vjerskih zajednica pa smo naše crkve BZBDM i Kraljice krunice financirali u stopostotno predviđenom iznosu kao i Pravoslavnu crkvu.

Kapitalne pomoći u Tehnološkom inkubatoru, Odlagalištu kroz bazene, Vodovodu Zapadna Slavonija koji je bio jedan od najznačajnijih kapitalnih financiranja programa bio je Vodovod Zapadne Slavonije. Vodovod Zapadne Slavonije ima investiciju koja je teška, vodi se, još uvijek nije završio od 175.000.000,00 bruto, znate ona aglomeracija Nova Gradiška gdje mi upravo ovoga trenutka se završavaju i pročistači, a taj dio financiranja pročistača košta nešto i naš udio je negdje od četiri posto koji daju dvije općine i Grad Nova Gradiška, naše je 2,2 posto uredno smo servisirali i isplatili sva ta sredstva i očekujemo ovih dana vjerojatno benifit u tome da ćemo imati konačno riješeno i pitanje odvodnje, odnosno pitanje pročišćavanja vode da nam ljudi koji žive dolje u donjem djelu našega Juga, odnosno ljudi koji žive niže dolje iz Općine Vrbje, konkretno Visoke Grede da će naš potok Šumetlica postati planinski, pravi čisti potok. U svakom slučaju je to nešto što treba pozdraviti, nešto što u svakom slučaju se možemo ponositi.

Kod nefinancijske imovine treba svakako spomenuti da preko 3.250.000,00 kuna smo uložili u ovu Vijećnicu, odnosno u zgradu Vijećnice koja je ovoga trenutka ukras našega grada. To je dvorana u kojoj upravo sjedimo. Ne trebamo zaboraviti završetak foto-naponske elektrane Biosol, da smo ovoga trenutka vjerojatno, ja neću reći jedini, ali jedan među rijetkim gradovima koji više proizvedu električne energije i prodaje mreži HEP-a nego što potroši u javnoj rasvjeti sa svojim ustanovama i tvrtkama.

Iz svega ovoga izloženoga vidljivo je da je 2021. godina bila godina kada su ljudi koji vode ovaj Grad, prije svega dva gradonačelnika, a onda i stručne službe racionalno, stručno, odgovorno se ponašale, na usluzi bili svim našim građanima i toplo se nadamo da smo na takav način podigli standard, podigli kvalitetu življenja u našem gradu i da su dobra pozivnica svim mladima, vratite se u naš grad, ovdje je dobro živjeti. Mi ćemo, naš Klub Nezavisne liste Vinko Grgić podržati ovo Izvješće i glasati ćemo za.“

**LJILJANA PTAČNIK** u ime Kluba vijećnika Hrvatske demokratske zajednice: „Prije svega pohvala i zahvala Uredu financijskom za opširno i vrlo detaljno i jasno Izvješće.

Klub vijećnika HDZ-a naravno raspravljao je o Izvješću i biti će protiv. Ne možemo, ma koliko nas kolega Marijan Radić uvjeravao da je riječ o vrlo, vrlo uspješno izvršenom Proračunu, meni moje iskustvo vođenja kućnog budžeta govori da tamo kada završim godinu u manjku da to nije uspješno vođenje moga kućnog budžeta i da manjak od 1.695.965,00 kuna ne može biti prostorom nečega što bismo mogli usvojiti. U 2021. vidljivo je da je smanjeno, manje je izvršenje od planiranoga u području socijalnom, pomoći obiteljima, sufinanciranju predškolskoga odgoja, bili smo i svjedoci povećanja Vrtića, pomoći djeci i mladima slabijeg imovnog stanja, potpora za novorođeno dijete. Dječji vrtić sam već spomenula. Isto tako izvršenje sufinanciranje Programa za djecu s poteškoćama, izvorni plan je bio iako govorimo o možda malim iznosima, izvorni plan je bio 24.000,00 kuna i nešto, a izvršeno je svega 300,00 kuna. Smanjenje izvršenja bilo je u Gradskoj knjižnici, Pučkom otvorenom učilištu Matija Antun Relkoviću u promicanju kulture, manje je izvršenje u poticanju turizma naročito u stavci unapređenje turističke ponude i to za četvrtinu.

Ono što nam svakako nije jasno, ja bih molila ako se može pojasniti, to je sufinanciranje rada gradskih bazena. Bilo je planirano 30.000,00 kuna, izvršeno 23.088,00 kuna, a bazeni su otvoreni 10. lipnja 2022. Svaka čast na otvorenju bazena, ali otvoreni nisu bili 2021. kada je ova stavka utrošena. Smanjeno je izvršenje u poticanju razvoja gospodarstva, kao i malog i srednjeg poduzetništva. Izvorni plan poticanja zapošljavanja je bio 14.000,00 kuna, a izvršeno je samo 7.000,00 kuna, vjerujem da se moglo izvršiti i ostalih 7.000,00 kuna.

Gradski muzej je dobio 50 posto manje izvršenje, Gradsko groblje planirano 50.000,00 kuna, a nula kuna izvršenja. Sami smo svjesni da se s 50.000,00 kuna mogla možda i napraviti nadstrešnica na Gradskom groblju.“

**FRANJO KIKIĆ:** „Što se tiče izvršenja Proračuna za 2021. godinu, on kada se uspoređuje sa drugim rebalansom Proračuna on i ne izgleda tako loš međutim kada ga uspoređujemo s izvornim Proračunom za 2021. godinu onda to izgleda sasvim drugačije. To je izvršenje manje za oko 11.000.000,00 kuna.

Naime, mi smo imali drugi rebalans 21. 12. 2021. godine, mi nismo ni tada uskladili stanje, mi u odnosu na taj drugi rebalans koji je donesen krajem 2021. godine imamo manje izvršenje za oko 4.000.000,00 kuna. Kada tome još dodamo da je ostvaren manjak od 1.300.000,00 kuna onda ja osobno nisam zadovoljan. Ono što mene uvijek tišti u ovim proračunima, što ću uvijek upozoravati i što smatram po meni da su prioriteti, a to su u ovom Proračunu, u ovom izvršenju za 2021. godinu, to su da je od planirane tri rekonstrukcije, ali zaista malih gradskih ulica, to je bio Prkos, Ive Petranovića i Željezničke mi smo u 2021. godini izvršili samo jednu i to vrlo kratku ovo Ive Petranovića. Tako da stavka koja je prvotno planirana s 4.000.000,00 kuna ona je izvršena sa svega 600.000,00 kuna što ja zaista nisam zadovoljan tako da ja ovo izvršenje, neću dužiti, pročelnica je rekla egzaktne podatke, s kolegicom Ptačnik se tu slažem, znači ja osobno neću podržati ovo izvršenje.“

**VINKO GRGIĆ:** „Neću dugo, sve je jasno. Kućni budžet. Na kraju godine podvlačimo i kažemo jesmo li završili u plusu ili minusu i često puta ta naša matematika završi u minusu. Zbog čega? Zato što smo nekome posudili neke novčiće i ti novčići nam nisu stigli, ljudi nam nisu vratili pa smo završili u minusu, da su nam vratili bili bi u plusu, bio bi isto toliki plus. Znači, negdje oko 3.500.000,00 kuna kako je kolega Marijan rekao, 1.600.000,00 kuna, 1.700.000,00 kuna završili kao u minusu međutim par mjeseci nakon toga upravo ti dužnici koji su nam bili dužni u tom periodu su nam vratili pa smo bili završili u plusu na kraju krajeva.

Znači, to je ono pitanje BIOSOL-a gdje ste vi morali uplatiti 3.000.000,00 kuna svojih novaca da bi oni nakon šest mjeseci vama vratili to. E, sada da je to bio 1. 3., isplata bi bila 1. 9. međutim mi smo platili 1. 9., karikiram, a dobili smo tek 1. 3. sljedeće godine tako da matematika je tu vrlo egzaktna, mi ne možemo računati, upisivati ono što ćemo dobiti, to bi bilo ono, što bi bilo ako bi bilo, ali s nekakve stvarne situacije i kada gledamo to, mi smo završili godinu s 1.700.000,00 kuna, a onda smo čekali ne, ne nekog Peru, Marka, Fond, Ministarstvo, Europski fond da nam vrate novce koje smo mi uplatili.

Ministarstvo za Zaželi, koliko? 400.000,00 kuna i nešto, ljudi moji. Ti ljudi koji su nam dužni bili to su egzaktne institucije tako da nismo nekome posudili pa netko će nam vratiti i tako. Ja sam zadovoljan s Proračunom, zadovoljan s realizacijom pogotovo što sam ga zatekao nakon pola godine, u drugoj polovici.

Zahvaljujem se svim vijećnicima koji će podržati ovaj Proračun.“

Budući se za raspravu nije više nitko javio, Predsjednica Gradskog vijeća stavila je Prijedlog na glasovanje.

Gradsko vijeće Grada Nove Gradiške glasovanjem 8 „za“, 5 „protiv“, bez „suzdržanih“ od glasovanja na temelju članka 91. Zakona o proračunu („Narodne novine“ broj 87/08., 136/12. i 15/15.) i članka 34. Statuta Grada Nove Gradiške („Novogradiški glasnik“ broj 1/18., 2/21., 2/22.) donijelo je

**O D L U K U**

**o usvajanju Godišnjeg izvještaja o izvršenju Proračuna Grada Nova Gradiška za 2021.**

KLASA: 400 – 06/22 – 01/03

URBROJ: 2178-15-04/01-22-1

(Odluka kao i Godišnji izvještaj prilog su Zapisniku i čine njegov sastavni dio.)

**Točka 3. IZVJEŠĆE O IZVRŠENJU PROGRAMA NA PODRUČJU GRADA NOVE GRADIŠKE ZA 2021.**

**a) gradnje komunalne infrastrukture**

Predsjednica Gradskog vijeća otvorila je raspravu.

**ZORAN GAZIBARIĆ,** nakon što je pozdravio nazočne, u ime Kluba vijećnika Nezavisne liste grupe birača nositelja Vinka Grgića,: „Klub vijećnika Nezavisne liste Vinko Grgić pregledao je dostavljene materijale o izvršenju Programa građenja komunalne infrastrukture u gradu Nova Gradiška za 2021. godinu i kao takve ćemo ih i prihvatiti.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Evo i Klub vijećnika HDZ-a razmotrio je materijale i po određenim stavkama vidljive su aktivnosti od projektiranja, građenja, nadzora itd. Međutim primjedba je da bi neke stvari unatoč svemu trebalo malo detaljnije pojasniti, a riječ je zapravo, ne znam, o projektnoj dokumentaciji, gradnji, nešto malo detaljnije jer iz ovoga se ne može mnogo toga puno iščitati, to je prijedlog, pa evo molim u buduće ako to može tako. Samo pitam da li su već definirani možda projektni zadaci za groblje? Klub vijećnika Hrvatske demokratske zajednice iz razloga što smatra da treba nešto detaljnije pojasniti u svakoj aktivnosti u smislu i građenja i projektiranja osim nadzora, molimo malo detaljnije i iz tih razloga i iz razloga što treba više ulagati u komunalnu infrastrukturu, iz kojih izvora, evo vjerojatno mnogih, ovaj put neće prihvatiti.“

Budući se za raspravu nije nitko više javio, Predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 8 „za“, 4 „protiv“, bez „suzdržanih“ od glasovanja na temelju članka 34. Statuta Grada Nova Gradiška („Novogradiški glasnik“, broj 1/18. i 2/22.), donijelo je

**ZAKLJUČAK**

o prihvaćanju Izvješća o izvršenju Programa gradnje

komunalne infrastrukture u gradu Nova Gradiška za 2021.

KLASA: 363 - 02/20 - 01/15

URBROJ: 2178/15-01-22-9

(Izvješće i Zaključak prilog su ovom Zapisniku i čine njegov sastavni dio.)

**b) održavanja komunalne infrastrukture**

Predsjednica Gradskog vijeća otvorila je raspravu.

**ZORAN GAZIBARIĆ** u ime Kluba vijećnika Nezavisne liste grupe birača nositelja Vinka Grgića: „Također smo i ove materijale pregledali i razmotrili Izvješće o izvršenju programa održavanja komunalne infrastrukture u gradu Nova Gradiška za 2021. godinu te ćemo ih naravno i prihvatiti.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Pa evo isto tako i Klub vijećnika Hrvatske demokratske zajednice razmotrio je problem održavanja komunalne infrastrukture za 2021. Pa tu naravno imamo održavanje cesta, voda itd. Na drugoj, trećoj stranici bi isto bilo dobro malo više pojasniti, recimo ako imamo krpanje ulica bilo bi dobro znati kojih to ulica. Da li se možda događa da se krpa jedna rupa pet puta, da imamo neki problem, pa ne znam, netko je od građana napomenuo da zna se desiti da slivnici, da iz njih raste trava, da se po šest mjeseci ne sredi. Ja nisam provjerila, to je netko od građana javio. Zelene površine, možda bi se moglo navesti koliko puta godišnje, u tom pogledu da bi mi malo bolje razumjeli materijale i bolje s tim bili upoznatiji. Molimo opet malo detaljnije i u ovom slučaju nećemo zbog toga moći prihvatiti.“

Budući se za raspravu nije nitko više javio, Predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 8 „za“, 5 „protiv“, bez „suzdržanih“ od glasovanja na temelju članka 34. Statuta Grada Nova Gradiška („Novogradiški glasnik“, broj 1/18. i 2/22.), donijelo je

**ZAKLJUČAK**

o prihvaćanju Izvješća o izvršenju Programa održavanja

komunalne infrastrukture u gradu Nova Gradiška za 2021.

KLASA: 363 - 02/20 - 01/17

URBROJ: 2178/15-01-22-15

(Izvješće i Zaključak prilog su ovom Zapisniku i čine njegov sastavni dio.)

**c) korištenja sredstava naknade za zadržavanje nezakonito izgrađenih zgrada**

Predsjednica Gradskog vijeća otvorila je raspravu.

**ZORAN GAZIBARIĆ** u ime Kluba vijećnika Nezavisne liste grupe birača nositelja Vinka Grgića: „Klub vijećnika Nezavisne liste Vinka Grgića prihvatit će Izvješće o izvršenju programa korištenje sredstava naknade za zadržavanje nezakonito izgrađenih zgrada na području grada Nova Gradiška za 2021. godinu.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Pa evo Klub vijećnika HDZ-a je razmotrio i jasni su i uvjeti i korištenje namjenskih sredstava ali iz već priloženog gdje smo ukazali na neke stvari koje treba, u ovom slučaju isto nećemo prihvatiti.“

Budući se za raspravu nije nitko više javio, Predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 8 „za“, 5 „protiv“, bez „suzdržanih“ od glasovanja na temelju članka 34. Statuta Grada Nova Gradiška („Novogradiški glasnik“, broj 1/18. i 2/22.), donijelo je

**ZAKLJUČAK**

o prihvaćanju Izvješća o izvršenju Programa korištenja sredstava

naknade za zadržavanje nezakonito izgrađenih zgrada

na području grada Nove Gradiške za 2021.

KLASA: 363 - 02/20 - 01/16

URBROJ: 2178/15-01-22-09

(Izvješće i Zaključak prilog su ovom Zapisniku i čine njegov sastavni dio.)

**Točka 4. PRIJEDLOG ODLUKE O IZMJENAMA I DOPUNAMA PRORAČUNA GRADA NOVE GRADIŠKE ZA 2022. GODINU**

U ime predlagatelja uvodno pojašnjenje podnio je Vinko Grgić, dipl. ing. arh. gradonačelnik Grada Nove Gradiške.

Nakon uvodnog izlaganja Predsjednica Gradskog vijeća otvorila je raspravu.

**VLATKO GREINER** u ime Kluba vijećnika Nezavisne liste grupe birača nositelja Vinka Grgića: „Što bi moj kolega Radić rekao, Proračun je živo tkivo koje se mijenja. To slušam već pet, šest godina, inače on ovu točku obrazlože, što je istina. Jedino što je Gradonačelnik naveo u nekakvim stvarima, naravno da ćemo morati preći u 2023. godinu jer nećemo moći završiti. Recimo ovu cestu kod Groblja ako ćemo ju krenuti negdje oko 3. 11.

S ovim što smo iščitali i ovim rebalansom koji smo dobili na klupe vidimo da je taj Proračun više nego razvojan, 25 projekata. Gradonačelnik nije htio puno nabrajati ali evo ja ću ih otprilike, onako iz glave, od Trga kralja Tomislava, Tržnice, Cvjetni trg, nogostup Kovačevac, kružni tok Paun, Gajeva do mosta, Robna kuća, kompaktor, Dječji vrtić, Prvča i tako dalje i tako dalje. Dakle, idemo naprijed, radimo više nego dobro, rebalans je izvrstan, čestitam Gradonačelniče na ovome, proučili smo to i jučer smo na sastanku utvrdili sve je napravljeno u zarez i po P.S.-u što bi se reklo i da ne duljim puno, povećani su nam prihodi, dakle sa 62.000.000,00 kuna na 71.000.000,00 kuna to je nekih 10.000.000,00 kuna više što je Gradonačelnik i sam rekao, još tu imamo i Tržnicu i Gajevu i tribinu Sloge, zemljišta se dobro prodaju u Industrijskom parku, sve ide naprijed, sve ide dobro i samo tako trebamo nastaviti i biti će sve ovo izvrsno. Naravno da ćemo mi podržati ovaj rebalans.“

**LJILJANA PTAČNIK** u ime Kluba vijećnika Hrvatske demokratske zajednice: „Klub vijećnika HDZ-a naravno razmatrao je Prijedlog rebalansa Proračuna i u ovom trenutku mi ne možemo reći ni hoćemo li biti „za“ ni „protiv“. Znamo da smo bili konstruktivno „za“ kada je bio donošen Gradski proračun.

Moliti ćemo nekoliko pojašnjenja ako to ne bude bio problem. Molimo pojašnjenje u Prijedlogu izmjena i dopuna Proračuna, prihodi od prodaje nefinancijske imovine s planiranih 6.000.000,00 kuna povećavaju se za 7.746.000,00 kuna, dakle pojašnjenja što se prodaje, je li to samo riječ o zemljištu ili nešto drugo, dakle koja se to gradska imovina prodaje? Vidimo da je značajno povećanje u planiranom porezu i prirezu na dohodak, da se ono povećava sa 17.780.000,00 kuna za 2.435.000,00 kuna i onda naravno jedno pitanje i jedan prijedlog koji smo mi već i iznijeli, postoji li prostor koji bi dopustio da se prirez našim građanima prirez smanji?

Nadalje, ono što nas zanima svakako pojašnjenje na stranici 3., to je 614 porez na robu i usluge. Prihodi od poreza na robe i usluge povećavaju se sa 19.000.000,00 kuna za 2.435.000,00 kuna, a u ovoj tablici, mi jako volimo iščitavati tablice, vidimo da je sve prethodno gore nula, nula, nula kuna pa evo samo ukazujemo, vjerojatno je riječ o tip-feleru kada su ti podaci uneseni ali ipak bismo molili pojašnjenje. Jednako tako molimo pojašnjenje za izdvajanje za komunalne doprinose i naknade, naime komunalni doprinosi naplaćuju se pri izgradnji objekata na temelju pravomoćne građevinske dozvole, planirano je 15.000,00 kuna, a sada vidimo da se namjerava povećati za 500.000,00 kuna, pojašnjenje ako možemo dobiti znači li to da će cijena novoizgrađenih objekata za obitelji biti kud i kamo veća?

Isto tako u ovoj tablici ispod, samo pojašnjenje, kratice nejasno nam je, Gradska uprava 10 posto NUV, ta kratica što znači to? Samo to molimo pojašnjenje.

Nadalje molimo pojašnjenje, dakle mene konkretno zanima, sada smo već na rashodovnoj strani, aktivnost - obrana od tuče planirana je 17.500,00 kuna, vidimo da sada u potpunosti ta stavka se miče. Dakle, u ovom vremenu elementarnih nepogoda i nestabilnoga vremena obrana od tuče je pa i meni, a vjerujem i svim našim sugrađanima itekako važna i zbog biljaka i zbog automobila, dakle je li to nešto što se mora tako napraviti, što više nije u ingerenciji Grada ili postoji prostor da se to ostavi.

Nejasno nam je kapitalni projekt informatizacija Uprave i ostala oprema planirano je 250.000,00 kuna. Mislim da smo bili svjedoci prethodnih proračuna da se ta informatizacija Uprave stalno ovim značajnim iznosima pojavljuje pa da smo Apple već bismo valjda bili informatički poprilično opremljeni. Gradska uprava, meni je jasno da je IKT itekako skupa, ali to je četvrt milijuna kuna svake godine, a onda sada vidimo da je povećanje od 25.000,00 kuna na toj stavci.

Također molimo pojašnjenje, naravno da smo zadovoljni Slavonskim dućanom, mogućnosti da naši ljudi mogu prodavati u Slavonskom dućanu svoje proizvode, ali vidimo da Slavonski dućan je predviđen 100.000,00 kuna, sada se povećava za 7.000,00 kuna, a nekom logikom budući da je riječ o prihodovnoj djelatnosti i dućanu koji radi već neko vrijeme i koji je stekao reputaciju je li baš nužno dakle u tolikoj mjeri sufinancirati rad Slavonskog dućana?

Ono što molimo to su Javne potrebe u sportu, naravno sport je područje djelatnosti promicanje našega grada gdje mladi ljudi mogu pokazati sve svoje talente i sposobnosti, promicati naše ime. Nismo protiv povećanja iako je iz Proračuna predviđeno 1.500.000,00 kuna za potrebe sporta. Ovim rebalansom se povećava za 50.000,00 kuna, dakle samo nas zanima na koje sportove će se odnositi to povećanje.

Ono što je meni uvijek naročito žao, to je kad vidim da dolazi do smanjenja u području socijalnom, dakle Program socijalne skrbi, dolazi do smanjenja za 11.000,00 kuna, pomoć kućanstvima socijalno ugroženim građanima do smanjenja 31.000,00 kuna, voljela bih vjerovati da je standard u našem gradu porastao toliko da potrebe uopće za socijalnim davanjima nema, ali nažalost naravno da ima.

Ono što molimo, Upravni odjel za financije, Upravni odjel za financije ustrojen je temeljem Odluke o ustrojstvu, govorimo o tablici na 21 stranici, vidimo da na tom području dolazi do povećanja za 174.000,00 kuna, dakle pa molimo pojašnjenje zašto je toliko značajna stavka povećanje.

Zatim upravljanje imovinom, poprilično nam je nejasno kojom imovinom, što se to upravlja, jer to upravljanje imovinom ovdje je u izvornom Proračunu planirano 7.891.000,00 kuna i vidimo da dolazi do vrlo, vrlo značajnog povećanja više od 50 posto za 8.262.000,00 kuna što će dakle gradsku blagajnu koštati, stoji više od 16.000.000,00 kuna dakle na što se odnosi to značajno povećanje.

Kapitalni projekt adaptacije uređenje stare Gradske vijećnice, zanima nas što je napravljeno, vidimo da je planirano 450.000,00 kuna, sad je ovim rebalansom predviđeno dizanje za 148.000,00 kuna, uređenje Cvjetnog trga nije bilo uopće izvornim Proračunom predviđeno, sad vidimo 166.000,00 kuna. Mene osobno, a i naše građane zanima što će biti, dakle uklonjena je ova gradska pozornica, kako se planira napraviti nova pozornica, ljudi govore o amfiteatru, jednostavno pojašnjenje.

Kapitali projekt javna rasvjeta vjerujem da ste nam to pojasnili kad ste ranije govorili da nije predviđena ta stavka u Gradskom proračunu, sad je 80.000,00 kuna pretpostavljam da je riječ o Industrijskoj zoni, i molimo pojašnjenje, dakle Program razvoja sustava vodoopskrbe i odvodnje smanjenje 130.000,00 kuna samo opet ponavljamo jedno pitanje, hoće li oni gornji dijelovi naselja Mala riješiti problem s vodom u narednim mjesecima.

Kažem, nakon objašnjenja koje dobijemo, onda ćemo se moći izjasniti o ovom Prijedlogu rebalansa.“

**VINKO GRGIĆ:** „Prodaja nekretnina, ove godine je izuzetno dobra berba, što bi rekao, znači mi smo predložili negdje oko 6.000.000,00 kuna, a mi već imamo naplaćenih 6.000.000,00 kuna prodanih nekretnina, mislim da je negdje pred ugovoreno ili ovim novim ugovorima će doći do 9.000.000,00 kuna, to je sa sadašnjom situacijom koja će sigurno biti realizirana.

Zašto smo stavili više, upravo zbog tih projekata gdje moramo osigurati, vi to znate da je dobro, ja to svake godine objašnjavam, jedina stavka koja nam omogućava da imamo određenu vrijednost koja ne mora biti egzaktna, koja može šetati, je upravo ta prodaja nekretnina, a ta prodaja nekretnina zna biti znatno veća. Međutim, tih 3.000.000,00 kuna, koja nam vise, koja još nismo sigurni da ćemo prodati, to će upravo biti ona kompenzacija na primjer evo Ulice Željezničke od 4.000.000,00 kuna, 1.000.000,00 kuna će se potrošiti ove godine, a sljedeće godine ta tri se neće potrošiti, a sljedeće godine će biti iz nekih drugih normalnih sredstava, regularnih sredstava. To je to.

Komunalni doprinos, ja ću krenuti od ovog vašeg zadnjeg što ste rekli, bojazan da nećemo sad povećati cijenu komunalnih doprinosa za obiteljske kuće, ne mi smo i dalje najjeftiniji u Hrvatskoj, 1 kunu po kubiku, znači 1 kuna po kubiku ostaje i dalje, kuća, prosječna kuća, prizemnica, hajmo reći s potkrovljem, je otprilike 700 – 750,00 kuna, toliko i građevinska dozvola košta. Znači 750,00 kuna mi dobijemo od komunalnog doprinosa i mi ovih godina zaista nismo uspjeli, hajmo reći do 15.000,00 kuna zbog tih sniženi stvari, međutim ove godine je došlo do određenih promjena, međutim građene su poslovne građevine, pa samo od komunalnih doprinosa za jednu građevinu dobili smo negdje oko 350.000,00 kuna, pa smo dobili još od nekih drugih stvari, tako da tu je, mislim da smo sad na razini 450.000,00 kn skoro blizu pola milijuna, 450.000,00 kuna i naplaćenog novca, to je razlog, kuća je i dalje je jedna kuna, znači sve što je za stanovanje je 1 kuna.

Što se tiče novih naknada za vode, to je ona naknada za vode, naš prihod je 10 % od ukupno naplaćenih, jer mi vodimo taj postupak, obrana od tuče je izbačena, više nema ni u Županije, nema nigdje, znate, pratite to ako vidite po tim poljoprivrednim emisijama i po dnevnicima, da se naši poljoprivrednici žale za to da toga više nema, zašto Država ne ulaže u to, evo mi smo dobili naputak takav i to je nula, nula s nulom.

Informatizacija, ma imamo dosta, kako se proširujete tako kupujete i nove software, na kraju krajeva, ne možete više kupiti jednokratne software, već imate godišnje naknade, pa zbog toga dolazi do povećavanja, a što se tiče naše informatizacije, mislim da smo stvarno zavidna uprava koja ima sve moguće stvari i ti ljudi zaista to trebaju imati, ne više da imamo jedan iglični printer koji se čeka u redu da bi se nešto isprintalo.

Slavonski dućan, riječ je o sufinanciranju OPG-ovaca, odnosno onih koji prodaju, financirano im je putovanje na sajam onda je to tih 7.000,00 kuna.

Savez sportova je 50.000,00 kuna više za NK Slogu, znači mi u ovom trenutku imamo 180 djece u Slogi, to je nikada nije bilo više, zaista, zato se opredjeljujemo, prošetajte se predvečer pa ćete vidjeti treninge, oni više nemaju gdje ni stati.

Što se tiče Gradske vijećnice ove dolje, došli su nam troškovnici, pokazali su nam da je nešto veća cijena izvođenja i mi smo ju morali staviti, jer znate da cijene u građevinarstvu luduju doslovno, svaki dan nam je valuta, npr. na armaturu je tri sata, dobijete ponudu za određenu količinu armature morate uplatiti u roku tri sata da vam ta cijena ostane do kraja, to je to.

Što se tiče Cvjetnog trga znači imamo pripremu projektne dokumentacije za kandidiranje za Fond, riječ je o projektu od 18.000.000,00 kuna, znači nova bina, novi hajmo reći forma amfiteatra, ali ne ono klasično već nešto drugačije i cijeli potez koji će ići između Zagrebačke banke i zgrade Blok centra praktično do parkirališta, sve je to ubačeno, ovo je izmjena i dopuna građevinske dozvole i hajmo reći tvrtka koja će voditi taj projekt, koja će nas savjetovati zaista da napravimo to da ne pogriješimo, bez obzira koliko su naši ljudi kvalitetni, oni rade sve i svašta, oni su samo to, i pokazali su nam reference da svi imaju odlične uspjehe i nadamo se da će to se realizirati.

Vodovod Zapadne Slavonije, evo to je zadnje bilo pitanje, naravno to je ona infrastruktura, hajmo reći koju sam na početku rekao, zapadni dio, najzapadniji dio naše Industrijske zone gdje smo morali napraviti prepumpnu stanicu i sprovesti, povezati kanalizaciju, jer je kontra pad hajmo reći. U Proračunu osnovnom smo ostavili 1.500.000,00 kuna. Vodovod Zapadna Slavonija je odradila natječaj i dobili smo ponudu koja je 130.000,00 kuna jeftinija, to je razlog, i zato sad smanjujemo na to, a što se tiče prepumpne stanice ili stanice za podizanje tlaka u Maloj i u svetom Roku koliko su mi rekli, ovih dana puštanje, čeka se još priključenje struje. Znači od sljedećeg tjedna svi stanovnici istočnog dijela grada koji su na većoj nadmorskoj visini od 140 metara, 150 metara imat će tlak kakav imaju svi ovdje, minimalno 2 bara pa nadalje.“

**FRANJO KIKIĆ:** „Vidimo da je rebalansom Proračun veći za oko 17.000.000,00 kuna u odnosu na prošlogodišnje izvršenje. Naravno, to je vrlo ambiciozno, naravno da u ovom rebalansu ima projekata koje smatram dobrim između ostalog izdvojit ću nekoliko, to je kružni tok kod Pauna koji zaista se radi o jednom nezgodnom i vrlo opasnom križanju koje je prijeko potrebno da se napravi, zatim rekonstrukcija Željezničke ulice, po meni apsolutno isto prioritet iz razloga jer se radi o neasfaltiranom, nije vrijeme zaista da netko bude bez asfalta u ovom vremenu, nadalje završetak rekonstrukcije Ulice Zrinskih, počeli smo, treba završiti i ubuduće sve projekte koje se počnu trebaju završavati, ne da bude kao s Malom i Trenkovom da se jedan dio napravi pa se onda stane i ne završi.

Nadalje, Program „Žena zaželi, žena radi“ odličan program konkretno barem će se djelomično riješiti egzistencija za 30-tak žena.

Što se tiče drugih projekata uvrštenih ovim rebalansom, osobno nemam ništa protiv tih projekata, ali smatram da jednostavno nije vrijeme za te projekte, jer mi sada živimo u vremenu kad cijene divljaju, električna energija vam je otišla 100 posto za gospodarstvo, netko tko je imao 3.000,00 kuna sada dobiva račune 6.000,00 kuna, plin je poskupio, pitanje šta će biti s gorivom. Možda ćemo mi kao jedinica lokalne samouprave, bez obzira što nije gospodarstvo pod ingerencijom jedinica lokalne samouprave, morati intervenirati kod gospodarstvenika s područja našeg grada.

Nadalje, stanje gradskih cesta, gradskih ulica je vrlo loše, osim što još uvijek imamo neasfaltirane ulice ove postojeće koje su asfaltirane su zaista u vrlo lošem stanju, osim ovog užeg dijela centra i par pojedinačnih kada se provozate bilo gdje znači gradom, zaista je jako loše stanje postojećeg asfalta. Po meni je to još uvijek, znači ponovno naglašavam, trebao biti prioritet, naravno da većina stvara prioritete, ali ja ovdje iznosim samo svoje mišljenje.

Ono što me zanima je stavka „rashodi za plaće i materijalne troškove“ zaposlenih u uredu koje se ovim rebalansom povećava za gotovo jedan milijun kuna. O čemu se tu konkretno radi? Da li je to ova cijena novog zapošljavanja u Upravi i ostalim proračunskim korisnicima.

Osobno neću podržati ovaj rebalans Proračuna, jer smatram da isti nije realan, nije ostvariv, da ima nerealne izvore i nejasne izvore financiranja, a i da sadrži određene projekte koji po meni nisu prioritet i nisu prijeko potrebni u ovom trenutku.“

Budući se za raspravu nije više nitko javio, Predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 9 „za“, 1 „protiv“, 3 „suzdržana“ od glasovanja na temelju članka 45. Zakona o proračunu („Narodne novine“ broj 144/21) i članka 34. stavak 1. alineja 5. Statuta Grada Nove Gradiške („Novogradiški glasnik“ broj 1/18., 2/21. i 2/22.), donijelo je

**O D L U K U**

**o izmjenama i dopunama Proračuna**

**Grada Nova Gradiška za 2022.**

KLASA: 400 - 01/22 - 01/04

URBROJ: 2178/15-01-22-3

(Odluka je prilog Zapisniku i čini njegov sastavni dio.)

**Točka 5. PRIJEDLOZI IZMJENA I DOPUNA PROGRAMA NA PODRUČJU GRADA NOVE GRADIŠKE ZA 2022.:**

1. gradnje komunalne infrastrukture
2. poticanja razvoja turizma
3. razvoja civilnog društva
4. sporta
5. javnih potreba u području socijalne skrb
6. predškolskog odgoja i obrazovanja
7. promicanja kulture
8. organiziranja i provođenja zaštite i spašavanja

i) utroška sredstava ostvarenih od prodaje, zakupa i naknade za promjenu namjene poljoprivrednog zemljišta u vlasništvu Republike Hrvatske

1. **gradnje komunalne infrastrukture**

Predsjednica Gradskog vijeća otvorila je raspravu.

**MARIJA BRADAŠIĆ MIKOLČEVIĆ** u ime Kluba vijećnika Nezavisne liste grupe birača nositelja Vinka Grgića: „Evo već s obzirom da smo čuli već o infrastrukturi, Klub vijećnika Nezavisne liste Vinka Grgića će prihvatiti prijedlog.“

**MARIJA MIHALJEVIĆ** u ime Kluba vijećnika Hrvatske demokratske zajednice:„Klub vijećnika HDZ-a je razmotrio materijale i s obzirom na određena obrazloženja želimo istaknuti, evo što je i gosp. Kikić rekao, da treba uređenje ili građenje komunalne infrastrukture, ulica itd. biti prioritet i dalje ću ponoviti, nisu dovoljna određena pojašnjenja pa recimo npr. na strani, moglo bi se za svaku stvar pitati, evo recimo, izmjena glavnog projekta odvodnje za potrebe izmjene i dopune građevinske dozvole mogli bi pitati zašto. Pa recimo Mlinarska ulica ima li uporabnu i tako neke stvari, ali u ovom pogledu samo želim napomenuti da ćemo s obzirom na sve ovoga puta biti suzdržani.“

**DAVORIN SLIŠURIĆ**: „Ma evo ja sam se samo javio zbog nekih terminoloških stvari. Gledam sada ovu tablicu, usporedba Programa i Prijedloga izmjena, odnosno dopuna pa onda kaže 3/gu – očekivani trošak po okončanoj situaciji, pa onda kaže recimo 5/gu – predviđa se. To stvara dojam da nabava ili nije provedena, mislim što znači predviđa se, predviđa se dovršetak dionice do kanala u iznosu tom i tom. Onda nerazvrstane ceste 5/r konstrukcija Zrinskih, radovi u tijeku, znači tek poslije javne nabave je korigirano. Da li to znači da javne nabave prije nije bilo kada je započelo? Mislim ima stvari koje su mi isto terminološki nejasne. Onda ima, projektna dokumentacija za građevinsku dozvolu za gradnju ceste Industrijska zona – kaže obveze prema ulagaču, a negdje piše recimo 11/gu prema investitorima. Jesu li ulagači i investitori isto ili su to različite osobe ili iste osobe s različitim definicijama. Kada govorimo o ovome ja mislim da nije dobro ni koristiti termin urediti ulicu, što znači urediti ulicu? Pomesti, oprati, asfaltirati, ne asfaltirati. Ja mislim da tih nekih termina, to nije moja struka, onako me malo bode u oči, o ovom financijskom dijelu je govorila gđa. Mihaljević, ja neću govoriti ali možda bi bilo dobro da pokušamo tu terminologiju koliko je god moguće uravnotežiti iz razloga boljeg razumijevanja materijala. Razumijem što znači očekivani trošak, ako je provedena nabava nema se šta očekivati ili ne očekivati, kako je rekla nabava tako je, tko je izabran to je to. Evo u tim nekim stvarima bih molio samo stručno pojašnjenje. Inače, ostajem stava kao i Klub vijećnika.“

**TOMISLAV SIGURNJAK** nakon što je pozdravio nazočne: „3/gu – dovršetak obnove Mlinarske ulice, obračun okončan. Znači mi do kraja prošle godine nismo dobili okončanu situaciju, u biti dobili smo, ali nismo mogli platiti zbog ne ishođenja uporabne dozvole. Obaveza izvođača je da pripravi svu dokumentaciju za ishođenje uporabne dozvole, kada se ishodi uporabna dozvola plaća se okončana situacija. S obzirom da su sada u fazi otklanjanja nedostataka za ishođenje uporabne dozvole, čekamo ishođenje uporabne dozvole da bi mogli platiti okončanu situaciju. Znači zaprimili smo ju ali ne možemo platiti po Ugovoru do ishođenje uporabne dozvole To smo očekivali da ćemo riješiti prošle godine i mi smo planirali u Proračunu za ovu godinu, ali budući da se na tehničkom pregledu zbog nekih grešaka u dokumentaciji koju izvođač nije dostavio nismo mogli to riješiti. Moramo ove godine osigurati sredstva tih 121.000,00 kuna. Što se tiče izgradnje sjevernog nogostupa u naselju Kovačevac mi planiramo u našoj dinamici, negdje možda 8. ili 9. mjesec raspisati natječaj da bi dio realizirali u ovoj godini oko 200.000,00 kuna, a ostatak realizirali do kraja projekta u sljedećoj godini, tako da je to vrijednost radova planiranih u ovoj godini 200.000,00 kuna, a ostatak u sljedećoj godini.

Što se tiče točke 6/gn projektna dokumentacija to je ulagači, investitori to je isto, to je obveze prema investitorima u Industrijskoj zoni. To je što se tiče točaka 11., 12. g i 4.g. Što se tiče točke 8.g – izrada projektne dokumentacije za uređenje gornje Lipovice, to nije izgradnja, to će biti održavanje preko Programa održavanja što radi Eko kong, ali s obzirom da Ulica zahtjeva određene izmjere geodetske i neke podatke da bi oni mogli kvalitetnije napraviti to održavanje to je taj trošak od 50.000,00 kuna. Zato stavljamo uređenje jer što radimo kod održavanja to je uređenje, što stavljamo u izgradnju ili rekonstrukciju to je gradnja i rekonstrukcija. Ovo će kada ovaj trošak budemo imali mi dati njima podatke da naprave uređenje kroz tekuće održavanje.“

**DAVORIN SLIŠURIĆ**: „Očekivani trošak, je li to znači da će tu biti van troškovničkih radova? 3/gu, hoće li tu biti VTR-ovi.

**TOMISLAV SIGURNJAK** dao je odgovore iz vijećničke klupe.

**DAVORIN SLIŠURIĆ** Ja bi se samo nadovezao još jednu rečenicu na vijećnika Kikića. Koliko imamo u Novoj Gradiški neasfaltiranih ulica?“

**MARIJAN RADIĆ**, upoznao je da imamo od 12 do 14 kilometara neasfaltiranih ulica.

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 8 „za“, 2 „protiv“, 3 „suzdržana“ od glasovanja, na temelju članka 67. Zakona o komunalnom gospodarstvu („Narodne novine“, broj 68/18., 110/18. i 32/20.), članka 190. Zakona o održivom gospodarenju otpadom („Narodne novine“, broj 84/21) te članka 34. stavak 1. alineja 2. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa gradnje komunalne infrastrukture

u gradu Nova Gradiška za 2022.

KLASA: 363 - 02/21 - 01/11

URBROJ: 2178/15-01-01-22-6

(Izmjene i dopune Programa prilog su ovom Zapisniku i čine njegov sastavni dio.)

**b) poticanja razvoja turizma**

Predsjednica Gradskog vijeća otvorila je raspravu.

**SARA ŠEFER** u ime Kluba vijećnika Nezavisne liste grupe birača nositelja Vinka Grgića: „Klub vijećnika je razmotrio ove izmjene Programa i budući da smo već u 4. točki dotakli se tih povećanja i obrazložena su, mi ćemo prihvatiti ovu točku.“

**DAVORIN SLIŠURIĆ** u ime Kluba vijećnika Hrvatske demokratske zajednice: „Klub vijećnika HDZ-a je razmotrio točku 5. b) i zauzeo je stav da će glasovati za izmjenu Programa poticanja razvoja turizma grada Nova Gradiška za 2022. godinu. Ovdje je već spomenuta aktivnost sufinanciranja rada Slavonskog dućana za kojeg je potrebno osigurati 107.000,00 kuna. Ima li Gradska uprava predodžbu do kada će ovaj Dućan biti na jaslama Grada što se tiče sufinanciranja? Dakle oni djeluju na tržištu kao i svi ostali. Da li su oni u povoljnijem položaju u odnosu na ostale, bez obzira što oni za sobom povlače OPG-e i drže tu malu proizvodnju i to je jako dobro, međutim mislim da trebaju i oni poslovati na određenom dohodovnom principu na način da vode brigu o svojim rezultatima rada, odnosno rezultatima poslovanja, jer kada ste na sufinanciranju onda ovako budete malo bezbrižni što se tiče rezultata poslovanja, a koliko je nama poznato taj dućan ne plaća ni najamninu za prostor. Dakle već je oslobođen toga troška i mislim da bi u perspektivi trebalo svakako razmišljati da Slavonski dućan postane dohodovno i prihodno i rashodno neovisan o Gradu Nova Gradiška.“

**VINKO GRGIĆ**: „S jedne strane potpuno se slažem s Vama, a s druge strane imam i neko dodatno objašnjenje. Naime, postojeća uprava Slavonskog dućana u ovom trenutku je nemoguće njima doći do pozitive, to je očito nesposobnost, ne želja, ne volja (ne činiti nešto), ja se potpuno slažem s time. Mi smo puno toga napravili, pomogli, izišli u susret, međutim to ne funkcionira. Prvenstveno smo htjeli da to bude kušaonica, da sada ovo što smo pojeli dolje da nam se plasira iz Slavonskog dućana, da ja svoje poslovne partnere ili goste ne vodim po restoranima plaćajući veliku cijenu toga, već da ih vodim tamo na one bačve iločkog podruma koje smo dobili besplatno, a inače su na tržištu minimalno 3.000,00 kuna. One su zatvorene, one su blindirane, tako da imamo, to je tema o kojoj se treba daleko šire razmatrati, razgovarati, ali nekompetentnost i nesnalaženje, ne jednu godine, ne dvije, četiri godine, Bože moj. Tako da ćemo ove godine ići u reizbor pa ćemo vidjeti dalje što ćemo, nadam se da ćemo naći kvalitetnije ljude. A s druge strane mi imamo tri programa za pomaganje poduzetnicima i obrtnicima. OPG-ovci nisu u toj klasi i mi njima dajemo, doslovno dajemo, pomažemo sa 300.000,00 kuna, tri puta po 100.000,00 kuna, Ovih 100.000,00 kuna nismo rekli da ćemo baciti u zrak već ćemo pomoći našim OPG-ovcima, našim poljoprivrednicima jer nemamo tu stavku pa tih onda 100.000,00 kuna ipak smatramo da je to pomoć prije svega OPG-ovima i našim poljoprivrednicima koji se bave s tim i da je to na neki način kompenzacija kao što radimo i prema obrtnicima, kao što radimo prema malim poduzetnicima. Naravno, bilo bi nam daleko ljepše da je ta stavka nula kuna, da oni sami, oni su pokazali volju u 10., 11., 12. mjesecu, doduše imali su ugovor s jednim vanjskim suradnikom koji je podigao prodaju tri ili četiri puta i nisu produžili ugovor, ne znam zbog čega, to ćemo jednoga dana pitati kada dođe na raspravu, ali kada vi imate jedne godine 60.000,00 kuna pa onda sljedeće godine vam netko dođe, pomogne u tome za malu cifru, vrlo malu cifru pa dobijete preko 220.000,00 kuna prihoda, a onda se poslije toga odreknete takvih ljudi i takvih usluga koje koštaju po mojoj procjeni 5.000,00 kuna ili 6.000,00 kuna onda je to problem. Mi smo mislili da će sada netko naučiti nešto iz toga, to nije tako eto. Prelijepa priča, ne nama lokalno, već na nacionalnoj razini, ljudi dobili smo „Suncokret ruralnog turizma“, to je najveća nagrada u toj domeni OPG-ova, odnosno takvog malog nuđenja za turizam u konkurenciji cijele Dalmacije, u konkurenciji Istre, Zagorja, istočne Hrvatske, znači to je čudo, a dobili smo na bazi priče. Ono što je Predsjednica ih vodila tu Komisiju i pričala šta je i šta nije, ali šta nije, šta bi to trebalo biti, mi smo na osnovu toga dobili. Ovo ostalo ništa više ne valja. Kažem, prvo bih htio da mi dolje kušamo taj kulen naš, iako je i ovo bilo jako ukusno moram vam priznati.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju članka 32. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) i članka 34. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa poticanja turizma

grada Nove Gradiške za 2022.

KLASA: 023 - 05/21 - 01/04

URBROJ: 2178/15-01-22-15

(Izmjene i dopune Programa prilog su ovom Zapisniku i čine njegov sastavni dio.)

**c) razvoja civilnog društva**

Predsjednica Gradskog vijeća otvorila je raspravu.

**MATEJ ZBORIL** nakon što je pozdravio sve nazočne u ime Kluba vijećnika Nezavisne liste grupe birača nositelja Vinka Grgića: „Klub vijećnika Nezavisne liste Vinka Grgića razmotrio je Prijedlog izmjena i dopuna Programa razvoja civilnog društva za područje grada Nove Gradiške. Došlo je do dvije izmjene u članku 1. pod točkom 1. i 3. do smanjenja od ukupno 35.440,00 kuna te će Klub Nezavisne liste prihvatiti te izmjene.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Klub vijećnika HDZ-a razmotrio je navedenu točku o razvoju civilnog društva grada Nove Gradiške za 2022.. Ova smanjenja bi voljeli da nam se pojasne pa nakon toga možemo odlučiti.“

**MIHAELA ĐERAJ** nakon što je pozdravila nazočne: „Evo samo kratko, došlo je samo do smanjenja u iznosu od 35.440,00 kuna kako je gospodin Zboril rekao u ove dvije točke. Prvo smanjenje u iznosu od 9.000,00 kuna odnosi se na udruge iz Domovinskog rata i drugo smanjenje je na udruge iz područja kulture. Mi smo naime nakon provedenog Javnog poziva za financiranje projekata udruga grada Nova Gradiška u 2022. godini i Odluke o dodjeli financijskih sredstava s udrugama sklopili i potpisali ugovore i nije bilo dovoljno prijavljenih projekata da bi se u potpunosti iskoristila osigurana sredstva. Tako da nam je ostalo neutrošenih sredstava u području Domovinskog rata 9.000,00 kuna i u području kulture 26.440,00 kuna. Sve udruge koje su se javile, njihov postupak je proveden kroz tri povjerenstva, svi koji su zadovoljavali formalne uvjete, imali u potpunosti ispravne i financijske obrasce i proračunske obrasce takvim udrugama su odobrena sredstva i potpisani su ugovori. Naravno, neke udruge su morale biti odbijene iz razloga neispunjavanja formalnih ili nekih drugih uvjeta, tako da unatoč ovom smanjenju sredstava koja ne možemo do kraja godine više konzumirati jer ne postoji sukladno odredbama novoga Zakona o proračunu koji je stupio na snagu u siječnju ove godine, ne postoji druga mogućnost dodjele sredstava udrugama osim provođenja ovoga Poziva kako smo provodili. Tako da i unatoč tome mi ove godine u kulturi financiramo 17 udruga sa 25 projekata, to je ukupna vrijednost 223.560.00 kuna i u Domovinskom ratu 8 udruga za 20 projekata u iznosu od 141.000,00 kuna. To je pojašnjenje, drugoga razloga za smanjenje nema.“

**MARIJA MIHALJEVIĆ**: „S obzirom na obrazloženje Klub vijećnika HDZ-a će prihvatiti, iako bi bili vrlo sretni kada bi znali kuda ta sredstva, tih 35.000,00 kuna i nešto, se preusmjeravaju jer imamo vrlo nezgodnu situaciju i s udrugama i s ostalima.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa razvoja civilnog društva

grada Nove Gradiške za 2022.

KLASA: 023 - 05/19 - 01/03

URBROJ: 2178/15-01-01-22-16

(Izmjene i dopune Programa prilog su ovom Zapisniku i čine njegov sastavni dio.)

**d) sporta**

Predsjednica Gradskog vijeća otvorila je raspravu.

**MATEJ ZBORIL** u ime Kluba vijećnika Nezavisne liste grupe birača nositelja Vinka Grgića: „Klub vijećnika Nezavisne liste Vinka Grgića razmotrio je ovaj Prijedlog o izmjeni i dopuni Programa sporta. Tu je došlo do jedne promjene koju je i Gradonačelnik pod točkom 4. spomenuo, a to je povećanje od 50.000,00 kuna za NK Slogu te će izmjenu kao takvu i prihvatiti.“

**DAVORIN SLIŠURIĆ** u ime Kluba vijećnika Hrvatske demokratske zajednice: „Klub vijećnika HDZ-a je imao najbolju volju raspraviti o ovoj točki Dnevnog reda, odnosno o materijalima koji prileže Pozivu za sjednicu Gradskog vijeća, međutim nigdje nismo naišli koji je to iznos. To smo tek saznali, sada je rekao Gradonačelnik radi se o nekih 50.000,00 kuna za Slogu. Ja sada listam još jedanput, malo imam problema s vidom, ali ja ne vidim da igdje u ovim materijalima 50.000,00 kuna spomenuto, čak nema ni u Zaključku, a nema ni u Prijedlogu I izmjene Programa razvoja sporta, samo članak 11. se mijenja bez bilo kakvog iznosa. No budući da smo dobili usmeno obrazloženje, ja bih molio da u buduće u materijalima stoji, bez obzira što smo imali rebalans, da stoje iznosi povećanja i smanjenja po svakom programu. S obzirom na usmeno obrazloženje da se radi o NK Sloga, da se radi o djeci juniorskog i nižeg statusa u Klubu, smatramo to apsolutno opravdanim i sredstva uložena u sport se uvijek vraćaju mnogostruko, tako da će Klub vijećnika HDZ-a glasovati „za“ uz molbu da zaista u ovim materijalima dobijemo i za svaki program koliko je povećanje, odnos smanjenje, da ne moramo tražiti po Proračunu, po izmjenama i dopunama Proračuna i pronalaziti krive Drine ili ravne Save već da to bude razvidno iz materijala.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju članka 48. i 76. Zakona o sportu („Narodne novine“, broj 71/18., 151/08., 124/10., 124/11., 86/12., 94/13., 85/15., 19/16., 98/19., 47/20. i 77/20.), te članka 34. stavak Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa sporta

grada Nove Gradiške za 2022.

KLASA: 023 - 05/21 - 01/04

URBROJ: 2178/15-01-22-17

(Izmjene i dopune Programa prilog su ovom Zapisniku i čine njegov sastavni dio.)

**e) javnih potreba u području socijalne skrb**

Predsjednica Gradskog vijeća otvorila je raspravu.

**SARA ŠEFER** u ime Kluba vijećnika Nezavisne liste grupe birača nositelja Vinka Grgića: „Klub vijećnika Nezavisne liste Vinka Grgića razmotrio je izmjene Programa javnih potreba u području socijalne skrbi i vidimo da je tu došlo do povećanja sufinanciranja cijene usluge Dječjeg vrtića i mi se sa svime slažemo i prihvatiti ćemo ove izmjene.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Klub vijećnika Hrvatske demokratske zajednice razmotrio je Javne potrebe u području socijalne skrbi grada Nove Gradiške za 2022. godinu i s obzirom da je tablično prikazano sve koliko i gdje se izdvaja i naglašeno sufinanciranje, Klub vijećnika će podržati.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa javnih potreba u području socijalne skrbi

grada Nove Gradiške za 2022.

KLASA: 023 - 05/21 - 01/04

URBROJ: 2178/15-01-22-18

(Izmjene i dopune Programa prilog su ovom Zapisniku i čine njegov sastavni dio.)

**f) predškolskog odgoja i obrazovanja**

Predsjednica Gradskog vijeća otvorila je raspravu.

**MARIJA BRADAŠIĆ MIKOLČEVIĆ** u ime Kluba vijećnika Nezavisne liste grupe birača nositelja Vinka Grgića: „Evo ja ću biti kratka, Nezavisna lista Vinka Grgića će prihvatiti.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Klub vijećnika Hrvatske demokratske zajednice je razmotrio izmjene Programa predškolskog odgoja i obrazovanja grada Nove Gradiške za 2022. godinu i sve je razvidno, međutim Klub vijećnika neće podržati iz razloga što nismo bili za povišicu cijene Dječjeg vrtića.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 8 „za“, 5 „protiv“, bez „suzdržanih“ od glasovanja, na temelju članka 34. stavak Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa javnih potreba predškolskog odgoja

i obrazovanja grada Nove Gradiške za 2022.

KLASA: 023 - 05/21 - 01/04

URBROJ: 2178/15-01-01-22-19

(Izmjene i dopune Programa prilog su ovom Zapisniku i čine njegov sastavni dio.)

**g) promicanja kulture**

Predsjednica Gradskog vijeća otvorila je raspravu.

**MARIJA MIHALJEVIĆ** u ime Kluba vijećnika Hrvatske demokratske zajednice: „Klub vijećnika je razmotrio točku promicanja kulture grada Nove Gradiške i određena povećanja u Muzeju, povećanja u Knjižnici, u Učilištu. S obzirom da se ne radi o plaćama, da se jednostavno radi o nefinancijskoj imovini, tj. u Učilištu se radi pristup za invalide, u Muzeju su određeni radovi vezano za rješavanje vlage prizemlja. Sve je planirano ali nije moglo biti u onim planiranim realnim iznosima, došlo je do određenih povećanja i u tom pogledu Klub vijećnika HDZ-a ovo s radošću prihvaća.“

**JELENA KOVRE** u ime Kluba vijećnika Nezavisne liste grupe birača nositelja Vinka Grgića: „Obzirom da je kolegica Marija već sve rekla i mi smo isto proučili, do značajnijeg povećanja dolazi upravo kod Muzeja i POU MAR-a. Kod POU MAR-a zbog povećanja vlastitih sredstava i sredstava iz drugih izvora, u Muzeju zbog upravo tih radova koji se djelomično financiraju iz Ministarstva, djelomično iz Grada. Nama je sve jasno i kao takvo ćemo podržati.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju 34. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa promicanja kulture grada Nove Gradiške za 2022.

KLASA: 023 - 05/21 - 01/04

URBROJ: 2178/15-01-22-20

(Izmjene i dopune Programa prilog su ovom Zapisniku i čine njegov sastavni dio.)

**h) organiziranja i provođenja zaštite i spašavanja**

Predsjednica Gradskog vijeća otvorila je raspravu.

**ZORAN GAZIBARIĆ** u ime Kluba vijećnika Nezavisne liste grupe birača nositelja Vinka Grgića: „Klub vijećnika Nezavisne liste Vinka Grgića razmotrio je dostavljene materijale o izmjenama Programa javnih potreba u području društvenih djelatnosti grada Nove Gradiške za 2022. godinu te će ih naravno kao takve i prihvatiti.“

**DAVORIN SLIŠURIĆ** u ime Kluba vijećnika Hrvatske demokratske zajednice: „Klub vijećnika HDZ-a razmotrio je I izmjene Programa organiziranja i provođenja zaštite i spašavanja grada Nova Gradiška za 2022. godinu i uočio je povećanje materijalnih rashoda sa 333.000,00 kuna na 526.300,00 kuna što je nekih 193.000,00 kuna. Je li to povećanje plaća ili je to nešto drugo pa ćemo se nakon toga očitovati u ime Kluba.“

**MIHAELA ĐERAJ**: „Znači I izmjenama i dopunama ovoga Programa on se povećava za 257.000,00 kuna u odnosu na izvorni Program. Povećanje od 257.000,00 kuna odnosi se na 107.000,00 kuna imamo povećanje iz Proračuna koje smo dužni osigurati za opremu. Mislim da se konkretno radi o odjelima, nabavi odijela i zaštitnoj opremi za vatrogasce i iz toga razloga je povećanje u tome dijelu, a drugi dio povećanja je razlika 55.000,00 kuna kapitalna potpora za donaciju vozila. To vozilo su vatrogasci u međuvremenu donirali ali ga oni naravno moraju prikazati kroz svoj financijski plan i vrijednost toga je 55.000,00 kuna. Znači to je vozilo koje su oni dobili, ali su ga potom također oni donirali i morali su ga prikazati, a ovo 107.000,00 kuna je za opremu, za zaštitna odijela.“

**DAVORIN SLIŠURIĆ**: „ Ma evo ovo što ja pričam, a to očito ne vrijedi, da je to bilo napisano, ne bi ovog svega bilo. Prema tome Klub vijećnika HDZ-a će biti za Prijedlog ovih izmjena.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju 34. stavak Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa organiziranja i provođenja zaštite

i spašavanja grada Nove Gradiške za 2022.

KLASA: 023 - 05/21 - 01/04

URBROJ: 2178/15-01-22-21

(Izmjene i dopune Programa prilog su ovom Zapisniku i čine njegov sastavni dio.)

**i) utroška sredstava ostvarenih od prodaje, zakupa i naknade za promjenu namjene poljoprivrednog zemljišta u vlasništvu Republike Hrvatske**

Predsjednica Gradskog vijeća otvorila je raspravu.

**VLATKO GREINER** u ime Kluba vijećnika Nezavisne liste grupe birača nositelja Vinka Grgića: „Evo mi smo razmotrili ovaj Prijedlog izmjena i dopuna Programa i mi ćemo prihvatiti ovo.“

**DAVORIN SLIŠURIĆ** u ime Kluba vijećnika Hrvatske demokratske zajednice: „Evo iz materijala je zaista sve razvidno, razvidno je koliko se daje u Državni proračun, koliko jedinicama regionalne samouprave, koliki su prihodi, sve je to objašnjeno i kvalitetno i dobro napisano i Klub vijećnika će podržati ovu točku Dnevnog reda.“

Budući se za raspravu nije nitko više javio, Predsjednica Gradskog vijeća stavila je Prijedlog izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 2 „protiv“, bez „suzdržanih“ od glasovanja, na temelju članka 25. i članka 49. Zakona o poljoprivrednom zemljištu („Narodne novine“, broj 20/18., 115/18., 98/19. i 57/22.) te članka 34. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**IZMJENE I DOPUNE**

Programa utroška sredstava ostvarenih

od prodaje, zakupa i naknade za promjenu namjene poljoprivrednog zemljišta u vlasništvu Republike Hrvatske

KLASA: 320 - 02/21 - 01/11

URBROJ: 2178/15-01-22-06

(Izmjene i dopune Programa prilog su ovom Zapisniku i čine njegov sastavni dio.)

**ZLATKO ZEBIĆ**, nakon što mu je predsjednica Vijeća dala riječ:“ Da odgovorim, da ne ostane da je uvijek kriva gradska uprava, vezano za sport. U prilogu materijalima nalazi se Program razvoja sporta. Članak 11. toga Programa kaže da se za tu namjenu izdvaja 1.500.000,00 kuna. Priložene su izmjene koje kažu da se mijenja članak 11. i da se taj iznos sa 1.500.000,00 kuna povećava na 1.550.000,00 kuna. Znači svi podaci potrebni za odlučivanje o toj točki su u materijalima.“

Predsjednica Vijeća zahvalila se na pojašnjenju.

**Točka 6. IZVJEŠĆE O RADU I FINANCIJSKOM POSLOVANJU VATROGASNE ZAJEDNICE GRADA NOVE GRADIŠKE ZA 2021.**

Predsjednica Gradskog vijeća otvorila je raspravu.

**MARIJA BRADAŠIĆ MIKOLČEVIĆ** u ime Kluba vijećnika Nezavisne liste grupe birača nositelja Vinka Grgića: „ E, sada ovako, odakle, od početka. Na zadnjoj sjednici je kolega Greiner uputio nekoliko pitanja, vratio Izvješće na doradu i mi smo svi dobili to Izvješće koje je tako poprilično nejasno. E sad, što nama nije jasno? Početi ću od samog početka gdje kaže gospođa Ivana Trupina, to je ona sastavljala, da broj članova DVD-a Nova Gradiška je 145. ok. 145 članova od toga imaju operativni, izvršni, pričuvni, veterani, počasni, pomladak, mladeži, sve. E sada s obzirom na onu jednu intervenciju, tj, onu veliku poplavu što se dogodila prošle godine, nadovezujem se na njegovo drugo pitanje gdje je rečeno da je samo jedan član izašao na intervenciju, ispravljena je, gđa. Trupina je ispravila da su izašla dva člana, što je jako zanimljivo od 145 članova dobrovoljnih, znači da dobrovoljno sudjeluju, ako odbijemo podmladak i vatrogasnu mladež, barem 45 odraslih članova je moglo prisustvovati i pomoći i s jednim vozilom. Da se malo nadovežem, ako sam u pravu, DVD Ljupina je poslala tri ekipe, tri ekipe tako je, a DVD Nova Gradiška dva člana, pa je to malo tako smiješno.

Nadalje, što se tiče o vozilima, u redu, objašnjeno nam je kakva su to osobna vozila, registracije i to, međutim, spominjani su prihodi koji su se trebali opravdati u iznosu od 333.877,00 kuna, ali i rashode, to je bilo pod pitanjem 3. gdje je nama objašnjeno sve i svašta, a nigdje nisu spomenuti apsolutno nikakvi rashodi.

Nadalje, dolazimo sve do onog famoznog pitanja 6. i o iznosu od 89.567,00 kuna gdje smo pitali što to znači, dobili smo jedan zanimljiv odgovor - to je porezna nagodba uplaćena Državnom proračunu RH. Zašto, kakva, kome, zbog čega, zašto porezna? Znači apsolutno nigdje nije objašnjeno, ne radi se o 8,00 kuna, radi se ipak o skoro 90.000,00 kuna.

Pa onda idemo dalje, u 7. pitanju, ja nisam baš nešto, ovaj što se tiče brojeva, ali evo, porezna nepriznata osnovica, ostali ne spomenuti troškovi, iznos 54.774,00 kuna. U odgovoru smo dobili što je to neprofitna organizacija, kakva je ona, kako ona sudjeluje, nigdje taj iznos nije spomenut, niti opravdan i ja ne znam šta taj iznos znači.

Nadalje, 8. pitanje, razlika prihoda i rashoda u iznosu od 3.322,00 kuna isto nigdje nije objašnjeno, ali je lijepo navedeno da ukoliko ima potrebe možemo poslati godišnje financijsko izvješće za 2021. godinu, ja smatram da su to ipak trebali poslati.

E sad dalje, obilježavanje 150 godina Dobrovoljnog vatrogasnog društva koje se trebalo održati prošle godine, u redu, nije se održalo, bila je korona, epidemiološke mjere, prebačeno je na ovu godinu, i postavljeno je pitanje gdje je tih 20.000,00 kuna koje su dobili za obilježavanje obljetnice, ni to nije sporno, ali je sporan odgovor da se treba organizirati proslava za 300 uzvanika i što je poprilično žalosno da među 300 uzvanika se nitko nije sjetio pozvati Gradonačelnika, Predsjednicu Gradskog vijeća, vijećnike, evo ispravite me, možda ste vi dobili poziv, od nas nitko nije dobio poziv, pa mislim da je to ipak sramotno, jer ipak su to dvije glavne osobe u Gradu, pa je sramotno. Nadalje, kolika je kazna za odgovornu osobu DVD-a Nova Gradiška, ovo je još smješnije, jer nam je priložen zakon, ja sam, tamo sam ga ostavila, točno odredbe, prekršajne i kao pronađite si odgovor koji vama odgovara. Ne, pitanje je jasno, nama ne trebaju pravilnici, mi trebamo samo odgovor.

Pa idemo dalje, u 10. pitanju, tko je bio predsjednik, predsjednica, tko su bili članovi Upravnog odbora u razdoblju 2021. godine, znači saznajemo da je to gđa. Ivana Trupina, saznajemo tko sve čini članove Upravnog odbora, ali nažalost nemamo imena tih, tko su to svi u Upravnom odboru.

I zadnje 11. pitanje koje je bilo, to je bila dopuna 10., u doradi Izvješća dostaviti to jest razdvojiti 2019., 2020., 2021. godinu da bude razvidno, da nam bude jasno, ne, nije, nego tražena dokumentacija se nalazi u arhivi navedenih ustanova. Znači, mi smo tu dokumentaciju tražili, nismo ju dobili, ali eto ona se nalazi u arhivi, pa eto ćemo otići svi u arhivu, malo to pogledati.

E sada, ono što je meni posebno upalo u oko, kaže srdačan vatrogasni pozdrav: „Vatru gasi, brata spasi!“ s jednim članom, to je poprilično smiješno, izražavam se tako, to je zapravo sarkastično, zato što od 145 članova jedan vatru gasi, brata spasi. Mi ovo Izviješće ne bismo prihvatili, jer ovo nije nikakva dopuna, to nedostaje više od pola podataka, ali ćemo ga prihvatiti isključivo zbog uspješnog rada, truda i pomoći javne vatrogasne i DVD-a Ljupina, i vama svaka čast.“

**MARIJA MIHALJEVIĆ** u ime Kluba vijećnika Hrvatske demokratske zajednice: „Klub vijećnika Hrvatske demokratske zajednice razmotrio je dopunu Izvješća o radu i financijskom poslovanju Vatrogasne zajednice Grada Nova Gradiška i unatoč dijelom nepreciznim i dovoljno neizraženim jasnim obrazloženjima, uzevši u obzir sve humane vrijednosti i Javnu vatrogasnu i uzevši u obzir i Ljupinu, ali i naše Dobrovoljno vatrogasno društvo i njih, Klub vijećnika HDZ-a će ovo podržati.“

**LJEPŠA RAKAS VUJČIĆ:** „Pa evo meni je već malo neugodno, čini mi se i na prošloj i pretprošloj sjednici na ovo što gospodin Sivonjić mora sve ove kritike slušati koji, nije za to vjerojatno kriv, možda da ste pozvali gospođu koja se stalno proziva, pa da ona objasni, ali dobro, tako je kako je, mi ćemo ovo podržati, evo iz ovih razloga koji su i svi drugi naveli, mislim da su naši vatrogasci, sad da ne nabrajam je li iz Javne ili Dobrovoljne, ipak vrlo vrijedni, savjesni i da kad osjetimo nešto, potrebu za njima i te kako ih zovemo, tako da, a što se tiče poziva prema vijećnicima, ja dok sam bila predsjednica Gradskog vijeća četiri godine, ni Javna vatrogasna postrojba, ni Dobrovoljno vatrogasno društvo, nikad ni na jednu svoju ni manifestaciju, ni sastanak, ni bilo što nisu pozvali, evo tako da mi nije čudo što nisu ni vas.“

**VLATKO GREINER:** „Nemojmo miješati kruške i jabuke, uvažene kolegice. Vatrogasci su jedno, mi pričamo tu o jednoj osobi, koja se doslovno sprda tu s nama i zeza, nemojte mi ulaziti u riječ i nisam ni ja Vama.“

**DINKA MATIJEVIĆ:** „Ovdje ja vodim sjednicu.“

**VLATKO GREINER: „**Da, pročitali smo ovo, ovo je cirkus, ovo se netko zeza s nama, kaže ona fino, kaže, pozivam vas da nas obavijestite u koliko je ista izgubljena dokumentacija vezano za ovo što smo tražili 2019., 2020., 2021.. Ona se zeza. Nije pozvala Gradonačelnika, pa 400.000,00 i nešto dajemo za DVD Ljupinu, za DVD Novu Gradiška, nije pozvala predsjednicu Gradskog vijeća, ne Dinku Matijević, ne Vinka Grgića, nego gradonačelnika, zamjenika, predsjednicu Gradskog vijeća, pa i nas vijećnike, jer mi izglasamo Proračun. Znate kako se to zove, svetim vam se, nisam prošla ni u Gradsko vijeće, to je geneza svega, o tom se radi, o ničem drugom. Dobila je petsto glasova, a sad kukumače.“

**DINKA MATIJEVIĆ:** „Dobro kolega Greiner, držite se Izvješća, nećemo, nismo u kampanji, hvala Vam lijepa.

Evo zahvaljujem Predsjedniku, čestitam na uspješno usvojenom Izvješću, povedite stvarno brigu, ako možete utjecati na predsjednicu Dobrovoljnog vatrogasnog društva da ta Izvješća ipak piše malo detaljnije, kad Vijeće traži od nje odgovore da dostavi zaista odgovore koje je Vijeće tražilo, a ne da mi istražujemo zakone i pravilnike i dolazimo po dokumentaciju kod vas.“

**VINKO GRGIĆ:** „Nisam se htio miješati, međutim evo zbog kolege i vidim da se crveni, što ja često puta se crvenim, ne zbog sebe, nekad i zbog sebe, ali primarno zbog nekog drugoga. Mi smo se tu, ušli smo u detalje Proračuna, to mi je drago 6.750,00 kuna, 12.000,00 kuna, pa ne znam ni ja, elaborirali smo i tražili ste pojašnjenja i dobili ste ta pojašnjenja, međutim 671.000,00 kuna mi dajemo toj Zajednici, 671.000,00 kuna i da se to tako ponaša prema nama.

Sad smo imenovali osobu koja je u tome, ja ću vam reći Javno vatrogasna postrojba je prije dvadeset dana imala proslavu 10 godina postojanja. Pozvani su svi, pozvana je također i predsjednica DVD-a Nova Gradiška, logično, ne Ivana Trupina, već predsjednik ili predsjednica DVD-a Nova Gradiška kao i predsjednik DVD-a Ljupina. To je normalno, to je kurtoazno i to je pošteno na kraju krajeva. 150 godina, znate koliko malo društava, čestitam na tome, niste bili u osnivanju, vjerojatno, malo ste mlađi, ali to je velika brojka, to je ogromna brojka, 150 godina, gdje mi osiguravamo dodatna sredstva u Proračunu, ne pozove Grad, ne pozovu gradonačelnika, vijećnike, predsjednicu Gradskog, bilo koga, o čemu mi pričamo ljudi moji, ne moje ime i prezime, ne što je rekao kolega Greiner, Dinka Matijević, ne, već predsjednica Gradskog vijeća koja stavlja na ovu točku gdje se 671.000,00 kuna daje Vatrogasnoj zajednici.

Zbog kolege, zbog same Vatrogasne zajednice, zbog Javno vatrogasne postrojbe, zbog DVD-a Ljupina, kojima se još jednom zahvaljujem prošle godine u šestom mjesecu kad je bila velika poplava u Lobinom naselju, kad su se sve televizije sjatile dolje i snimale, kad su oni, DVD Ljupina poslala tri ekipe, tri vozila, tri ekipe u Novu Gradišku i jedna, odnosno dvije su bile u Ljupini u pripravnosti, dvije su bile u pripravnosti, pa koliko imate članova, 23 člana, a ovi 145, pa dođu dva frajera, od kojih jedan nije imao licencu, nešto tako, jedan je imao, drugi nije, svaka čast što je došao, došao je. Mislim, dajte Predsjedniče, dajte malo više volje i želje da se to riješi, to je nemoguće rješavati ovako. Koliko je kazna 79.500,00 kuna kazna, porezna kazna? Onako nonšalantno, to su novci za puno tih radnji, za puno projekata i programa, evo ja ne znam, mislim, što ćemo sad, sad smo rekli zbog Vas, zbog ovih vrijednih ljudi i zbog Javne vatrogasne postrojbe ovo prolazi jednoglasno, ali da nije toga, Bože moj, pa nemojmo se zavaravati.“

Budući se za raspravu nije nitko više javio, Predsjednica Gradskog vijeća stavila je Prijedlog zaključka na glasovanje.

Gradsko vijeće Grada Nove Gradiške glasovanjem 13 „za“, nitko „protiv“, bez „suzdržanih“ od glasovanja, na temelju članka 34. stavak 1. alineja 2. Statuta Grada Nova Gradiška („Novogradiški glasnik“, broj 1/18., 2/21. i 2/22.), donijelo je

**Z A K L J U Č A K**

o prihvaćanju Izvješća o radu i financijskom poslovanju

Vatrogasne zajednice Grada Nove Gradiške za 2021.

KLASA: 250 - 01/22 - 01/01

URBROJ: 2178/15-01-22-5

(Zaključak kao i Izvješće prilog su ovom Zapisniku i čine njegov sastavni dio.)

**Točka 7.** **PRIJEDLOG ODLUKE O DONOŠENJU I. IZMJENA I DOPUNA URBANISTIČKOG PLANA UREĐENJA „INDUSTRIJSKI PARK NOVA GRADIŠKA“**

Uvodno izlaganje podnio je Vinko Grgić, dipl.ing.arh., gradonačelnik Grada Nove Gradiške.

Nakon uvodnog izlaganja Predsjednica Gradskog vijeća otvorila je raspravu.

**JELENA KOVRE** u ime Kluba vijećnika Nezavisne liste grupe birača nositelja Vinka Grgića**:** „Evo mi smo proučili tu točku i nama je sve jasno i s njom se slažemo.“

**DAVORIN SLIŠURIĆ** u ime Kluba vijećnika Hrvatske demokratske zajednice: „Klub vijećnika Hrvatske demokratske zajednice podržat će ovu točku Dnevnog reda s obzirom da su provedene sve zakonske procedure koje su trebale biti provedene, dakle javna rasprava, dakle uobzireno je ono što je na javnoj raspravi bilo rečeno i smatramo da je dokument kvalitetan i kažem bit ćemo za usvajanje.“

Budući se za raspravu nije više nitko javio, Predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 13 „za“, nitko „protiv“, bez „suzdržanih“ od glasovanja na temelju članka 109. stavka 4. Zakona o prostornom uređenju („Narodne novine“ broj 153/13., 165/17., 114/18., 39/19. i 98/19.) i članka 34. stavak 1. alineja 2. Statuta Grada Nove Gradiške („Novogradiški glasnik“ broj 1/18., 2/21. i 2/22.), donijelo je

**O D L U K U**

o donošenju I. izmjena i dopuna Urbanističkog plana

uređenja „Industrijski park Nova Gradiška“

KLASA: 350 - 07/21 - 01/35

URBROJ: 2178/15-01-22-40

(Odluka je prilog Zapisniku i čini njegov sastavni dio.)

**Točka 8. PRIJEDLOG ODLUKE O OBJAVI JAVNOG POZIVA ZA ISTICANJE KANDIDATURE ZA IZBOR ČLANOVA SAVJETA MLADIH GRADA NOVA GRADIŠKA I NJIHOVIH ZAMJENIKA**

Predsjednica Gradskog vijeća otvorila je raspravu.

**SARA ŠEFER** u ime Kluba vijećnika Nezavisne liste grupe birača nositelja Vinka Grgića: „Klub vijećnika Nezavisne listerazmotrio je Prijedlog odluke o objavi Javnog poziva. Mi se slažemo s tim Pozivom, veselimo se novom sazivu Savjeta mladih i evo nadamo se da ćemo dobiti neke konstruktivne prijedloge i da će se mladi aktivirati.“

**MARIJA MIHALJEVIĆ** u ime Kluba vijećnika Hrvatske demokratske zajednice: „ Evo Klub vijećnika HDZ-a na prvom mjestu želi se zahvaliti na prihvaćenoj inicijativi i razmotrivši sam postupak i Prijedlog ove odluke, prihvaća ovaj Prijedlog.“

Budući se za raspravu nije više nitko javio, Predsjednica Gradskog vijeća stavila je Prijedlog na glasovanje.

Gradsko vijeće Grada Nove Gradiške glasovanjem 13 „za“, nitko „protiv“, bez „suzdržanih“ od glasovanja na temelju članka 10. Zakona o savjetima mladih („Narodne novine“ broj 41/14.), članka 6. Odluke o osnivanju Savjeta mladih Grada Nova Gradiška („Novogradiški glasnik“, broj 2/15.) i članka 34. stavak 1. alineja 2. Statuta Grada Nove Gradiške („Novogradiški glasnik“ broj 1/18., 2/21. i 2/22.) objavljuje

**JAVNI POZIV**

za isticanje kandidature za izbor članova Savjeta mladih Grada Nova Gradiška i njihovih zamjenika

KLASA: 029 - 02/22 - 06/01

URBROJ: 2178/15-01-22-3

(Javni poziv je prilog Zapisniku i čini njegov sastavni dio.)

**Točka 9. PRIJEDLOG ODLUKA O NAČINU PLAĆANJA NAKNADE ZBOG KORIŠTENJA ODLAGALIŠTA KOMUNALNOG OTPADA „ŠAGULJE IVIK“ U NOVOJ GRADIŠKI**

U ime predlagatelja uvodno pojašnjenje podnio je Tomislav Sigurnjak, dipl.ing.geod., v.d. pročelnika Upravnog odjela za komunalne djelatnosti.

Nakon uvodnog izlaganja Predsjednica Gradskog vijeća otvorila je raspravu.

**DAVORIN SLIŠURIĆ** u ime Kluba vijećnika Hrvatske demokratske zajednice:„U ovom materijalu su zapravo ključne dvije riječi, a to je - može i do, dakle može, a ne mora i do 20 posto što znači da može biti i manje od 20 posto. Evo ja bih cs obzirom da je to naravno dodatni prihod Grada i svatko od nas vijećnika je zainteresiran da nam prihodovna strana bude veća, ali ipak nas interesira zašto baš maksimalnih 20 posto ako može biti manji. To je evo jedna kategorija koju će osjetiti i žitelji onih jedinica lokalne samouprave koji dovoze otpad na naše Odlagalište, a sve do trenutka dok ne bude otvoren CGO Šagulje, a bojim se da će kao ni 150 obljetnica otprilike, tko je bio nazočan, da će tako biti i s otvaranjem CGO Šagulje.

Pa samo nas interesira pojašnjenje tog iznosa i zašto baš tako maksimalno, jer mi kao središnja jedinica lokalne samouprave na ovom području ipak bi trebali na određeni način voditi brigu i o manjim sredinama koje nemaju mogućnosti odlaganja na ovaj način na koji imamo mi iako je Grad u to jako puno uložio. Evo pa ću nakon toga se očitovati.“

**ZLATKO ZEBIĆ:** „U Zakonu piše jedna isto mogućnost da se ugovorom riješi taj odnos između jedinica lokalne samouprave. Međutim mi smo pokušali preko Odlagališta da riješimo to ugovorom, međutim jedna od općina, odnosno jedinica lokalne samouprave nije suglasna, nije spremna da bude taj dodatni trošak. Kad smo napravili neke analize najveći trenutno od naših jedinica najviše na Odlagalištu odlaže Općina Rešetari. To je kad se sve skupi i njihov trošak za cijelu godinu će biti negdje malo jači od 37.000,00 kuna.

S obzirom na količinu koja se odlaže i s obzirom na površinu koja pokriva i s obzirom na to da mi vodimo računa o Odlagalištu, da mi idemo u izgradnju nove plohe, smatramo da to nije veliki iznos, koji neće opteretiti Općinu, a taj trošak ne treba Općina prebaciti na svoje građane, jednostavno taj dio trebaju platiti iz svoga proračuna, jer ipak o Odlagalištu ne vode računa, najjednostavnije je proći kroz mjesto, pokupiti smeće, a netko drugi neka vodi računa o izgradnji plohe, o održavanju, o svemu ostalom. Smatramo da to nije veliki trošak za općine koje odlažu, a ipak će pokriti dio troška Odlagališta.“

**DAVORIN SLIŠURIĆ:** „Mi smo danas često koristili riječ da smo solidarni s nekim, i tako, mislim da bi trebali biti solidarni i s onim općinama koje će izdvajati ta sredstva pa iz tog razloga Klub vijećnika HDZ-a nakon ovog pojašnjenja Pročelnika će biti suzdržan.“

**VLATKO GREINER**, u ime Kluba vijećnika Nezavisne liste grupe birača nositelja Vinka Grgića:„Masu puta smo mi razgovarali i tih dva posto što smo mi ustvari dali općinama, to se nije trebalo uopće dogoditi i ne bi imali ovakvih problema, ali dobro, kad se dijelilo, dijelilo se, oni su dva posto suvlasnici i to je tako. Mi ćemo ovaj Prijedlog naravno podržati, i naravno gledamo interes tvrtke Odlagalište, prije svega da posluje dobro, a posluje dobro, posluje odlično i sve ostalo je irelevantno.“

Budući se za raspravu nije više nitko javio, Predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 10 „za“, nitko „protiv“, 3 „suzdržana“ od glasovanja na temelju članka 103. Zakona o gospodarenju otpadom („Narodne novine“ broj 84/21.) i članka 34. stavak 1. alineja 2. Statuta Grada Nove Gradiške („Novogradiški glasnik“ broj 1/18., 2/21. i 2/22.), donijelo je

**O D L U K U**

o načinu plaćanja naknade zbog korištenja Odlagališta

komunalnog otpada „Šagulje-Ivik“ u Novoj Gradiški

KLASA: 363 - 04/22 - 05/02

URBROJ: 2178/15-01-22-04

(Odluka je prilog Zapisniku i čini njegov sastavni dio.)

Predsjednica Gradskog vijeća zaključila rad 10. sjednice Gradskog vijeća Grada Nove Gradiške u 13,20 sati.

**VODITELJ ZAPISNIKA** **PREDSJEDNICA**

**GRADSKOG VIJEĆA**

Nela Bednarik

Dinka Matijević, struč.spec.oec.

KLASA: 029 - 02/22 - 01/05

URBROJ: 2178-15-01/1-01-22-2